qundao/data-zh-poetry huggingface dataset:
南山羅漢贊十六首·其一五
作者：黄庭堅
朝代：宋

萬山相倚碧巑岏，靈鷲一峰聖賢宅。
如來往昔經行處，林泉鳥獸皆逆向。
清浄眷屬千五百，無日不聞鐘磬音。
閻浮提中大福田，蓮花會上菩提記。
南山羅漢贊十六首·其一六
作者：黄庭堅
朝代：宋

持軸山中大慈聖，普應諸供作佛事。
雖設大鈴金剛杵，如世休馬櫜弓矢。
龍女來獻九淵珠，無心奉施無心受。
清浄之衆見尋常，相視還如土木偶。
南山羅漢贊十六首·其一四
作者：黄庭堅
朝代：宋

八萬四千寶浮圖，不如一念心清浄。
惟此有相擅施福，三塗八難所依怙。
佛以一花示迦葉，笑中有刀世不解。
而以法盡付諸人，深藏寶骨待梅里。
南山羅漢贊十六首·其七
作者：黄庭堅
朝代：宋

佛光影中大杜多，八萬細行滅塵勞。
愛護有情如眼目，胡奴來供濾水囊。
手持白拂起清風，奉持所聞佛直指。
小根魔子欲橫戈，弓折箭盡皆消霣。
南山羅漢贊十六首·其三
作者：黄庭堅
朝代：宋

駕羊超出風火宅，跨兔求度生死河。
者乘如來初方便，自徹海漩三昧底。
三乘如來悲願力，身如光影現十方。
持經不染文字相，是名第一離欲者。
南山羅漢贊十六首·其九
作者：黄庭堅
朝代：宋

香醉山中夏木陰，來禽磊磊承風霧。
山鳥衝飛墮聖前，小僧澡雪羞時供。
胡奴知是說法時，故奉金爐聽時事。
有說法相無言說，無說無聞是真說。
南山羅漢贊十六首·其二
作者：黄庭堅
朝代：宋

佛記一切賢聖衆，皆以無爲有差別。
如來乃至阿羅漢，同入涅槃三昧海。
二乘設不見此理，是則波旬顛倒想。
稽首迦諾迦伐蹉，看花結印同無相。
南山羅漢贊十六首·其五
作者：黄庭堅
朝代：宋

稽首具六波羅密，稽首得無生法忍。
稽首佛敕久住世，稽首救世不倦者。
天上人間福田施，心無高下依佛慧。
遍與有情作功德，故受孔雀墮尾供。
南山羅漢贊十六首·其八
作者：黄庭堅
朝代：宋

百和香中本無我，光透塵勞一一法。
佛法本從空處起，炳然字義照太空。
以此一香應發心，東方出日西方雨。
我今稽首伐闍羅，是真離欲阿羅漢。
南山羅漢贊十六首·其六
作者：黄庭堅
朝代：宋

能以一切聲聞佛，能以法忍出世法。
宴坐分身應十方，不取涅槃自饒益。
伏住泥沙觀止水，中有菩薩清凉月。
無明風起作浪波，方會如來同覺海。
南山羅漢贊十六首·其四
作者：黄庭堅
朝代：宋

斑斑之獸本山林，升堂入室作輿衛。
小僧奉施軍持水，弭耳來受救渴供。
胸中猛虎自調服，是故異物成一家。
我觀閻浮提衆生，同牀猜忌若冰炭。
南康席上贈劉李二君
作者：黄庭堅
朝代：宋

伯倫酒德無人敵，太白詩名有古風。
浪許薄才酬大雅，長愁小戶對洪鍾。
月明如晝九江水，天靜無雲五老峰。
此賞不疏真共喜，登臨歸興尚誰同。
南樓畫閣觀方公悅二小詩戲次韵·其一
作者：黄庭堅
朝代：宋

十年華屋網蛛塵，大旆重來一日新。
五鳳樓前脩造手，箇中餘刃亦精神。
南樓畫閣觀方公悅二小詩戲次韵·其二
作者：黄庭堅
朝代：宋

重山複水繞深幽，不見高賢獨倚樓。
手拂壁間留恨句，凌波微步有人愁。
南浦
作者：黄庭堅
朝代：宋

太守俱來此西山，樓觀重複半煙間。
高僧置酒林泉處，南浦名區望沒環。
博士王揚休碾密雲龍同事十三人飲之戲作
作者：黄庭堅
朝代：宋

矞雲蒼璧小盤龍，貢包新樣出元豐。
王郎坦腹飯牀東，大官分物來婦翁。
棘圍深鎖武成宮，談天進士雕虛空。
鳴鳩欲雨喚雌雄，南嶺北嶺宮徵同。
午窗欲眠視濛濛，喜君開包碾春風，注湯官焙香出籠。
非君灌頂甘露椀，幾爲談天乾舌本。
博山臺
作者：黄庭堅
朝代：宋

宮亭只說香爐峰，此地今見博山臺。
紫煙孤起麗朝日，定是海山飛得來。
化工造物能神奇，不必驚世出蓬萊。
千年隠淪被昭洗，博山我勸爾一杯。
先生髮白足力强，遙思秋風醉幾回。
童兒數修掃洒職，莫使石面霑塵埃。
卧陶軒
作者：黄庭堅
朝代：宋

陶公白頭卧，宇宙一北窗。
但聞窗風雨，平陸漫成江。
卯金扛九鼎，把菊醉胡牀。
城南晁正字，國器無等雙。
日月麗宸極，大明朝萬邦。
假版未通班，曉嚴夢逄逄。
萬卷曲肱裏，胸中湛秋霜。
亦有好事人，叩門提酒缸。
欲眠不遣客，佳處更難忘。
即來
作者：黄庭堅
朝代：宋

先去豈長別，後來非久親。
新墳將舊冢，相次似魚鱗。
茂陵誰辨漢，驪山詎識秦。
千里與昨日，一種併成塵。
定知今世士，還是昔時人。
烏用取他骨，復持埋我身。
即席
作者：黄庭堅
朝代：宋

落葉不勝掃，月明樹陰疏。
親鄰二三子，樽酒相與俱。
霜栗剝寒橐，晚菘煮青蔬。
解官方就門，敦薄無簡書。
純益氣蕭蕭，未羈天馬駒。
元禮喜作詩，豪氣小未除。
大薛知力學，日來反三隅。
小薛受善言，如以柳貫魚。
天民嘗逸駕，近稍就橛株。
知命雖畸人，清談頗有餘。
阿盧快犢子，規矩尚小殊。
不材於用少，我則澗底樗。
會合只偶然，等閑異秦吳。
人生一世閒，何異樂出虛。
過耳莫省領，披懷使恢疏。
買網尚可鱠，倒壺更遣沽。
不當愛一醉，倒倩路人扶。
去歲和元翁重到雙澗寺觀余兄弟題詩之篇總忘收錄病中記憶成此詩
作者：黄庭堅
朝代：宋

素琴聲在時能聽，白鳥盟寒久未尋。
眼見野僧垂雪髮，養親原不顧朱金。
開泉浸稻雙澗水，煨筍充盤春竹林。
安得一廛吾欲老，君聽莊舄病時吟。
去賢齋
作者：黄庭堅
朝代：宋

爭名朝市魚千里，觀道詩書豹一班。
末俗風波尤浩渺，古人廉陛要躋攀。
螗螂怒臂當車轍，鸚鵡能言著鏁關。
顧我安知賢者事，松風永日下簾間。
又借前韵見意
作者：黄庭堅
朝代：宋

招潮瘦惡無永味，海鏡纖毫只强顔。
想見霜臍當大嚼，夢回雪壓摩圍山。
又借答送蟹韵并戲小何
作者：黄庭堅
朝代：宋

草泥本自行郭索，玉人爲開桃李顔。
恐似曹瞞說雞肋，不比東阿舉肉山。
又和二首·其一
作者：黄庭堅
朝代：宋

西風鏖殘暑，如用霍去病。
疏溝滿蓮塘，掃葉明竹逕。
中有寂寞人，自知圓覺性。
心猿方睡起，一笑六窗靜。
又和二首·其二
作者：黄庭堅
朝代：宋

外物攻伐人，鐘鼓作聲氣。
待渠弓箭盡，我自味無味。
宴安衽席間，蛟鰐垂涎地。
君子履微霜，即知堅冰至。
又寄王立之
作者：黄庭堅
朝代：宋

南人羈旅不成歸，夢繞南枝與北枝。
安得孤根連夜發，要當雪月羣明時。
又戲呈康國
作者：黄庭堅
朝代：宋

整冠行客莫先嘗，楊子家無數仞牆。
假借肅霜令弄色，勾添寒日與爭黄。
又戲爲雙井解嘲
作者：黄庭堅
朝代：宋

山芽落磑風回雪，曾爲尚書破睡來。
勿以姬姜棄蕉萃，逢時瓦釜亦鳴雷。
又戲題下巖
作者：黄庭堅
朝代：宋

往往携家來託宿，裙襦參錯佛衣巾。
未嫌滿院油頭臭，蹋破苔錢最惱人。
又答寄糖霜頌
作者：黄庭堅
朝代：宋

遠寄蔗霜知有味，勝於崔浩水精鹽。
正宗掃地從誰說，我舌猶能及鼻尖。
又答斌老病愈遣悶二首·其一
作者：黄庭堅
朝代：宋

百痾從中來，悟罷本誰病。
西風將小雨，凉入居士徑。
苦竹遶蓮塘，自悅魚鳥性。
紅荷倚翠蓋，不點禪心靜。
又答斌老病愈遣悶二首·其二
作者：黄庭堅
朝代：宋

風生高竹凉，雨送新荷氣。
魚游悟世網，鳥語入禪味。
一揮四百病，智刃有餘地。
病來每厭客，今乃思客至。
叔父給事挽詞十首·其一
作者：黄庭堅
朝代：宋

元祐宗臣考十科，公居八九未爲多。
功名身後無瑕點，孝友生知不琢磨。
叔父給事挽詞十首·其一〇
作者：黄庭堅
朝代：宋

榮祿常思澤九宗，山摧梁壞牀成空。
百年遺恨誰昭洗，他日諸郎有父風。
叔父給事挽詞十首·其七
作者：黄庭堅
朝代：宋

軍容百萬轉風雷，獨料王師不戰摧。
三篋飛書公對獄，元豐天子照姦回。
叔父給事挽詞十首·其三
作者：黄庭堅
朝代：宋

三晉山河數十州，頻年水旱不能秋。
我公出把司農節，粟麥還于地上流。
叔父給事挽詞十首·其九
作者：黄庭堅
朝代：宋

廊廟從來不在邊，黄扉青瑣慶登賢。
除書未試回天筆，何意佳城到馬前。
叔父給事挽詞十首·其二
作者：黄庭堅
朝代：宋

平生治獄有陰功，忠孝臨民父母同。
贛上樵夫談卓令，宣城老吏識于公。
叔父給事挽詞十首·其五
作者：黄庭堅
朝代：宋

曾發公家鉅萬錢，溝中襁褓却生全。
三齊水後皆禾稼，不殺耕牛更可傳。
叔父給事挽詞十首·其八
作者：黄庭堅
朝代：宋

隴上千山漢節回，掃除民蜮不爲災。
蜀茶總入諸蕃市，胡馬常從萬里來。
叔父給事挽詞十首·其六
作者：黄庭堅
朝代：宋

晉地無戎卧賊曹，民兵賜笏解弓刀。
六年講武儒冠在，不踏金門著戰袍。
叔父給事挽詞十首·其四
作者：黄庭堅
朝代：宋

更生苦訟石中書，宰掾非人欲引裾。
兩猾論兵幾敗國，同時御史更誰如。
叔父釣亭
作者：黄庭堅
朝代：宋

檻外溪風拂面凉，四圍春草自鋤荒。
陸沈霜髮爲鈎直，柳貫錦鱗緣餌香。
影落華亭千尺月，夢通岐下六州王。
麒麟卧笑功名骨，不道山林日月長。
叔誨宿邀湖上之遊以故不果往
作者：黄庭堅
朝代：宋

芰荷採盡荇田田，湖光價當酒十千。
主人邀客殊未來，西風枕簟廢書眠。
睡罷書窗翻墨汁，龍蛇起陸雲雨濕。
晚筵紅袖勸傾盃，公榮坐遠酌不及。
章臺柳色未知秋，折與行人鞭紫騮。
金城手種亦如此，今日摇落令人愁。
雙飛鴛鴦一朝隻，舂鉏欲匹畏白鷗。
風標公子誠自多，波浄月明如鵾何。
古意
作者：黄庭堅
朝代：宋

太華峰頭玉井蓮，開花十丈藕如船。
冷比雪霜甘比蜜，一片入口沉痾痊。
我欲求之不憚遠，青壁無路難夤緣。
安得長梯上摘食，下種七澤根株連。
古意贈鄭彥能八音歌
作者：黄庭堅
朝代：宋

金欲百鍊剛，不欲繞指柔。
石羊卧荒草，一世如蜉蝣。
絲成蠶自縛，智成龜自囚。
竹箭天與美，豈願作嚆矢。
匏枯中笙竽，不用繫牆隅。
土偶與木偶，未用相賢愚。
革轍要合道，覆車還不好。
木訥赤子心，百巧令人老。
古樂府白紵四時歌·其一
作者：黄庭堅
朝代：宋

桃李欲開風雨多，籠絃束管奈春何。
風休雨靜花滿地，時節去我如驚波。
少年志願不成就，日月星辰役昏晝。
俟河之清未有期，斗酒聊爲社公壽。
古樂府白紵四時歌·其三
作者：黄庭堅
朝代：宋

絡緯驚秋鳴唧唧，美人停燈中夜織。
回文中有白頭吟，人生難得相知心。
少年志願不成就，故年主人且恩舊。
及河之清八月來，斗酒聊爲社公壽。
古樂府白紵四時歌·其二
作者：黄庭堅
朝代：宋

日晴桑葉綠宛宛，春蠶忽忽都成繭。
繰車宛轉頭緒多，相思如此心亂何。
少年志願不成就，故年主人且恩舊。
及河之清八月來，斗酒聊爲社公壽。
古樂府白紵四時歌·其四
作者：黄庭堅
朝代：宋

北風降霜松柏彫，天形慘澹光景銷。
山河夜半失故處，何地藏舟無動摇。
少年志願不成就，故年主人且恩舊。
及河之清八月來，斗酒聊爲社公壽。
古漁父
作者：黄庭堅
朝代：宋

窮秋漫漫蒹葭雨，裋褐休休白髮翁。
范子歸來思狡兔，呂公何意兆非熊。
漁收亥日妻到市，醉卧水痕船信風。
四海租庸人草草，太平長在碧波中。
古詩二首上蘇子瞻·其一
作者：黄庭堅
朝代：宋

江梅有佳實，託根桃李場。
桃李終不言，朝露借恩光。
孤芳忌皎潔，冰雪空自香。
古來和鼎實，此物升廟廊。
歲月坐成晚，烟雨青已黄。
得升桃李盤，以遠初見嘗。
終然不可口，擲置官道傍。
但使本根在，棄捐果何傷。
古詩二首上蘇子瞻·其二
作者：黄庭堅
朝代：宋

青松出澗壑，十里聞風聲。
上有百尺絲，下有千歲苓。
自性得久要，爲人制頹齡。
小草有遠志，相依在平生。
醫和不並世，深根且固蒂。
人言可醫國，可用太早計。
小大材則殊，氣味固相似。
古豪俠行贈魏鄰幾
作者：黄庭堅
朝代：宋

翩翩魏公子，恐是信陵君。
高義動衰俗，孤標對層雲。
風吹棠棣花，一枝落夷門。
俯仰少顔色，蕭蕭煙景昏。
已朽朱亥骨，侯嬴無子孫。
衆中氣軒昂，把臂輸肺肝。
沃之紅鸚鵡，載以烏賀蘭。
門前馬嘶急，我弟忽扣關。
謂言空中落，逆旅有仁人。
老母一解顔，萬金難報恩。
琅玕迺未贈，交好如弟昆。
古風寄周元翁
作者：黄庭堅
朝代：宋

周元翁，古人風。
詩書苦，作字工。
允有德，自琢礱。
觀古人，怨慧聰。
眼欲盲，耳欲聾。
黄落後，期君同。
古風次韵答初和甫二首·其一
作者：黄庭堅
朝代：宋

饑思河鯉與河魴，渴思蔗漿玉碗凉。
冬願純綿對陰雪，夏願縐絺度盛陽。
萬端作計身愁苦，一事不諧鬢蒼浪。
調笑天街吟海燕，藜羹脫粟非公狂。
古風次韵答初和甫二首·其二
作者：黄庭堅
朝代：宋

君吟春風花草香，我愛春夜璧月凉。
美人美人隔湘水，其雨其雨怨朝陽。
蘭荃盈懷報瓊玖，冠纓自潔非滄浪。
道人四十心如水，那得夢爲胡蝶狂。
句·其一
作者：黄庭堅
朝代：宋

百家傳本略相似，如月行天見諸水。
句·其一〇
作者：黄庭堅
朝代：宋

春將國艷熏花骨，日借黄金縷水紋。
句·其一一
作者：黄庭堅
朝代：宋

浴泉秦虢流丹粉，臨渚娥英冷佩衣。
句·其一七
作者：黄庭堅
朝代：宋

虎頭食肉何足誇，陰德由來報宜奢。
丹竈功成無躍兔，玉函方祕緣青蛇。
句·其一三
作者：黄庭堅
朝代：宋

吾聞調羹槿，異味及粉榆。
句·其一二
作者：黄庭堅
朝代：宋

不誇西子錦爲幄，肯道太真雲想衣。
句·其一五
作者：黄庭堅
朝代：宋

辰日宜種瓜。
句·其一八
作者：黄庭堅
朝代：宋

孔廟虞書貞觀刻，千兩黄金那購得。
句·其一六
作者：黄庭堅
朝代：宋

便令脫帽管城公，小試玉堂揮翰手。
句·其一四
作者：黄庭堅
朝代：宋

日顆曝乾紅玉軟，風枝臺動練羅鮮。
句·其七
作者：黄庭堅
朝代：宋

琳瑯觸目路人驚。
句·其九
作者：黄庭堅
朝代：宋

語妙何妨石作腸。
句·其二
作者：黄庭堅
朝代：宋

拙者竊鉤輒斬趾。
句·其五
作者：黄庭堅
朝代：宋

風外竹斜行。
句·其八
作者：黄庭堅
朝代：宋

鄰談喧五更。
句·其六
作者：黄庭堅
朝代：宋

爲君寫就黄庭了，不博山陰道士鵝。
句·其四
作者：黄庭堅
朝代：宋

清鑑風流歸賀八，飛揚跋扈付朱三。
史天休中散挽詞
作者：黄庭堅
朝代：宋

光祿九男君獨秀，賦名幾與景仁班。
淹留州縣看恬默，出入風波笑險艱。
遺愛蜀中三郡有，退身林下十年閒。
山川英氣消磨盡，昨日華堂作土山。
史彥昇送春花
作者：黄庭堅
朝代：宋

千林摇落照秋空，忽散穠花在眼中。
蝶繞蜂隨俱入座，君家女手化春風。
司馬文正公挽詞四首·其一
作者：黄庭堅
朝代：宋

元祐開皇極，功歸用老成。
惟深萬物表，不令四時行。
日者傾三接，天乎奠兩楹。
堂堂寧復有，埋玉慟佳城。
司馬文正公挽詞四首·其三
作者：黄庭堅
朝代：宋

獻納無虛日，居然迹已陳。
清班區玉石，寶歷順星辰。
更化思鳴鵙，遺書似獲麟。
易名無異論，今代兩三人。
司馬文正公挽詞四首·其二
作者：黄庭堅
朝代：宋

國在多艱日，人如大雅詩。
忠清俱沒世，孝友是生知。
加璧延諸老，櫜弓撫四夷。
公身與宗社，同作太平基。
司馬文正公挽詞四首·其四
作者：黄庭堅
朝代：宋

毀譽蓋棺了，于今名實尊。
哀榮有王命，終始酌民言。
蟬冕三公府，深衣獨樂園。
公心兩無累，憂國愛元元。
吉老兩和示戲答
作者：黄庭堅
朝代：宋

欲聘石室碑，小詩委庭下。
頗似山陰寫道經，雖與羣鵝不當價。
畫沙無地覓錐鋒，點勘永和書法同。
人言外論殊不爾，勿持明冰照夏蟲。
吉老受秋租輒成長句
作者：黄庭堅
朝代：宋

黄花事了綠叢霜，蟋蟀催寒夜夜牀。
愛日捃收如盜至，失時鞭扑奈民瘡。
田夫田婦肩頳擔，江北江南稼滌場。
少忍飛糠瞇君眼，要令私廩上公倉。
吉老許惠李北海石室碑以詩促之
作者：黄庭堅
朝代：宋

往時李北海，翰墨妙天下。
石室蒼苔世未知，公獨得本今無價。
肉字不肥藏兔鋒，郎官壁刊佳處同。
願公倒篋速持贈，免斷銀鈎輸蠹蟲。
吊死心禪師偈
作者：黄庭堅
朝代：宋

海風吹落楞伽山，四海禪徒著眼看。
一把柳絲收不得，和煙搭在玉欄干。
同世弼韵作寄伯氏在濟南兼呈六舅祠部
作者：黄庭堅
朝代：宋

山光掃黛水挼藍，聞說樽前愜笑談。
伯氏清修如舅氏，濟南蕭灑似江南。
屢陪風月乾吟筆，不解笙簧醉舞衫。
只恐使君乘傳去，拾遺今日是前銜。
同元明過洪福寺戲題
作者：黄庭堅
朝代：宋

洪福僧園拂紺紗，舊題塵壁似昏鴉。
春殘已是風和雨，更著遊人撼落花。
同劉景文遊郭氏西園因留宿
作者：黄庭堅
朝代：宋

人居城市虛華館，秋入園林著晚花。
落日臨池見蝌斗，必知清夜有鳴蛙。
同吉老飲清平戲作集句
作者：黄庭堅
朝代：宋

飛蓋相追隨，携手共行樂。
我有一樽酒，聊厚不爲薄。
珍木鬰蒼蒼，衆鳥欣有託。
密竹使逕迷，初篁包綠籜。
有渰興南岑，森森散雨足。
萬物生光輝，夕陽曖平陸。
蠶月觀時暇，振衣聊躑躅。
沈迷簿領書，未嘗廢邱壑。
王度日清夷，鎮俗在簡約。
人生非金石，親友多零落。
漆園有傲吏，君平獨寂寞。
所願從之遊，逝者如可作。
同堯民游靈源廟廖獻臣置酒用馬陵二字賦詩二首·其一
作者：黄庭堅
朝代：宋

靈源廟前木，我昔見拱把。
七年身屢到，鬰鬰蔭簷瓦。
春風響馬銜，竝轡客蕭灑。
更願少尹賢，置酒意傾寫。
齋堂有佳處，花柳輕婭姹。
蓮塘想舊葉，稻畦識枯苴。
開關撫洪河，黄流極天瀉。
憶昔武皇來，繫璧沈白馬。
從官親土石，襁負至鰥寡。
空餘瓠子詩，哀怨逼騷雅。
白圭自聖禹，今誰定真假。
晁子發讜言，聖功諒難亞。
排河著地中，勢必千里下。
移民就寬閒，何地不耕稼。
此論似太高，吾亦茫取舍。
有器可深川，吾未之學也。
同堯民游靈源廟廖獻臣置酒用馬陵二字賦詩二首·其二
作者：黄庭堅
朝代：宋

洪河壯觀遊，太府佳友朋。
春色挽我出，東風如引繩。
昏昏版築氣，王事始繁興。
大堤如連山，小堤如岡陵。
增卑更培薄，萬杵何登登。
憶昨河失道，平原魚可罾。
田萊人未復，瘡大國方懲。
忽念耒耜閒，爲民保丘塍。
百縣伐鼛出，夜半廢曲肱。
吾儕愧祿廩，游衍事鞍乘。
晁子漢公孫，新去司馬丞。
出幹大農部，才術見嗟稱。
我坐廣文舍，七年讀書燈。
結髮入場屋，肯謂河難憑。
爾來觸事短，癡甚霜前蠅。
世味極淡薄，不了人愛憎。
惟得一巵酒，尚能別淄澠。
所以對樽俎，未曾聞斗升。
酌我良已多，狂言恐侵陵。
暮雲吞落日，歸鳥求其朋。
冷官僕馬瘦，及門鼓騰騰。
同子瞻和趙伯充團練
作者：黄庭堅
朝代：宋

金玉堂中寂寞人，仙班時得共朝真。
兩宮無事安磐石，萬國歸心有老臣。
家釀可供開口笑，侍兒工作捧心顰。
醉鄉乃是安身處，付與升平作幸民。
同孫不愚過昆陽
作者：黄庭堅
朝代：宋

田園恰恰值春忙，驅馬悠悠昆水陽。
古廟藤蘿穿戶牖，斷碑風雨碎文章。
真人寂寞神爲社，堅壘委蛇女採桑。
拂帽村帘誇酒好，爲君聊解一瓢嘗。
同宋景瞻分題汴上行
作者：黄庭堅
朝代：宋

東風何時來，隄柳芳且柔。
河冰日已銷，漫漫春水流。
寒梅未破萼，芳草綠猶稠。
歲月不我還，念此人生浮。
高車無完輪，積水有覆舟。
鹿門不返者，誰得從之游。
同景文丈詠蓮塘
作者：黄庭堅
朝代：宋

塘上鈎簾對晚香，半斜紅日已侵牀。
江妃羞出凌波襪，長在高荷扇影凉。
同王稚川晏叔原飯寂照房
作者：黄庭堅
朝代：宋

高人住寶坊，重客款齋房。
市聲猶在耳，靜虛生白光。
幽子遺淡墨，窗間見瀟湘。
蒹葭落鳬雁，秋色媚橫塘。
博山沈水煙，淡與人意長。
自携鷹爪芽，來試魚眼湯。
寒浴得溫湢，體浄意凱康。
盤餐取近市，厭飫謝羶羊。
裂餠羞豚膾，包魚芰荷香。
平生所懷人，忽言共榻牀。
常恐風雨散，千里鬰相望。
斯游豈易得，淵對妙濠梁。
雅雅王稚川，易親復難忘。
晏子與人交，風義盛激昂。
兩公盛才力，宮錦麗文章。
鄙夫得秀句，成誦更懷藏。
同蘇子平李德叟登擢秀閣
作者：黄庭堅
朝代：宋

築屋皖公城，木末置曲欄。
歲晚對烟景，人家橘柚間。
獨秀司命峰，衆口讓高寒。
松竹二喬宅，雪雲三祖山。
衰懷造勝境，轉覺落筆難。
蘇李工五字，屬聯不當慳。
同謝公定携書浴室院汶師置飯作此
作者：黄庭堅
朝代：宋

竹林風與日俱斜，細草猶開一兩花。
天上歸來對書客，愧勤僧飯更煎茶。
同錢志仲飯藉田錢孺文官舍
作者：黄庭堅
朝代：宋

帝藉開千畝，農功先九州。
王孫守耒耜，吏隠極風流。
永夏豐草木，五雲衛郊丘。
牛羊卧籬落，賓客解衣裘。
汲井羞熱啜，挽溪供甘柔。
倒靫收蓮的，剖蚌煮鴻頭。
野日草光合，水風荷氣浮。
稻畦下白鷺，林樾應鳴鳩。
主人發清賞，況復佳同遊。
歸扇障小雨，真成一賜休。
同韵和元明兄知命弟九日相憶二首·其一
作者：黄庭堅
朝代：宋

革囊南渡傳詩句，摹寫相思意象真。
九日黄花傾壽酒，幾回青眼望歸塵。
蚤爲學問文章誤，晚作東西南北人。
安得田園可溫飽，長拋簪紱裹頭巾。
同韵和元明兄知命弟九日相憶二首·其二
作者：黄庭堅
朝代：宋

萬水千山厭問津，芭蕉林裏自觀身。
鄰田雞黍留熊也，風雨關河走阿秦。
鴻雁池邊照雙影，脊令原上憶三人。
年年獻壽須歡喜，白髮黄花映角巾。
吏部蘇尚書右選胡侍郎皆和鄙句次韵道謝
作者：黄庭堅
朝代：宋

不待烹茶喚睡回，天官兩宰和詩來。
清如接筧通春溜，快似揮刀斫怒雷。
吳君送水仙花并二大本
作者：黄庭堅
朝代：宋

折送南園栗玉花，并移香本到寒家。
何時持上玉宸殿，乞與宮梅定等差。
吳執中有兩鵝爲余烹之戲贈
作者：黄庭堅
朝代：宋

學書池上一雙鵝，宛頸相追筆意多。
皆爲涪翁赴湯鼎，主人言汝不能歌。
呈外舅孫莘老二首·其一
作者：黄庭堅
朝代：宋

九陌黄塵烏帽底，五湖春水白鷗前。
扁舟不爲鱸魚去，收取聲名四十年。
呈外舅孫莘老二首·其二
作者：黄庭堅
朝代：宋

甓社湖中有明月，淮南草木借光輝。
故應剖蚌登王府，不若行沙弄夕霏。
呈李卿
作者：黄庭堅
朝代：宋

歌舞如雲四散飛，東園籃轝醉歸時。
細看春色低紅燭，仰折花枝墜接䍦。
仙李回風轉長袖，野桃侵雨浸燕脂。
夜長晝短知行樂，不負君家樂府詩。
呈楊康國
作者：黄庭堅
朝代：宋

君家秋實羅浮種，已作纍纍半拂牆。
莫遣兒童酸打盡，要看霜後十分黄。
呈王明復陳季張
作者：黄庭堅
朝代：宋

倦客西來厭馬鞍，爲予休轡小長安。
陳遵投轄情何厚，王粲登樓興未闌。
雪壓羣山晴後白，月臨千里夜深寒。
少留待我同歸去，洛下林中斫釣竿。
呈馬粹老范德孺
作者：黄庭堅
朝代：宋

潁上相逢杏始青，爾來瓜壟有新耕。
四時爲歲已中半，萬物得秋將老成。
日永清風摇麈尾，夜闌飛雹落棋枰。
兩廳未覺過從數，政以頑疏累友生。
呻吟齋睡起五首呈世弼·其一
作者：黄庭堅
朝代：宋

棐几坐清晝，博山凝妙香。
蘭芽依客土，柳色過鄰牆。
巷僻過從少，官閒氣味長。
江南一枕夢，高卧聽鳴桹。
呻吟齋睡起五首呈世弼·其三
作者：黄庭堅
朝代：宋

疏食吾猶飽，曲肱哦古今。
酒傾因好事，絃絕爲知音。
妬蘗長春木，爭巢喧暮禽。
長懷阮校尉，北望首陽岑。
呻吟齋睡起五首呈世弼·其二
作者：黄庭堅
朝代：宋

學省非簿領，卧痾常閉關。
雨餘樓閣靜，風晚鳥烏還。
賞逐四時改，心安一味閒。
古人雖已往，不廢仰高山。
呻吟齋睡起五首呈世弼·其五
作者：黄庭堅
朝代：宋

牆下蓬蒿地，兒童課翦除。
蔓萵隨分種，杞菊未須遊。
河水傳烽火，交州報捷書。
無能落閒處，慙媿飽春蔬。
呻吟齋睡起五首呈世弼·其四
作者：黄庭堅
朝代：宋

已把社公酒，春寒那得嚴。
厭聽鴻啄雪，喜有燕穿簾。
璞玉深藏器，囊錐立見尖。
兒時愛談道，今日口如箝。
和七兄山蕷湯
作者：黄庭堅
朝代：宋

厨人清曉獻瓊糜，正是相如酒渴時。
能解饑寒勝湯餠，略無風味笑蹲鴟。
打窗急雨知然鼎，亂眼晴雲看上匙。
已覺塵生雙井椀，濁醪從此不須持。
和世弼中秋月詠懷
作者：黄庭堅
朝代：宋

一年中秋最明月，也照貧家門戶來。
清光適從人意滿，壺觴政爲詩社開。
秋空高明萬物靜，此時乃見天地性。
廣文官舍非吏曹，况得數子發嘉興。
千古風流有詩在，百憂坐忘知酒聖。
露華侵衣寒耿耿，絕勝永夏處深甑。
人生此歡良獨難，夜如何其看斗柄。
王甥俊氣橫九州，樽前爲予商聲謳。
松煙灑落成珠玉，溪藤卷舒爛銀鉤。
北門樓鹵地險壯，金堤濁河天上流。
離宮殿閣礙飛鳥，霸業池臺連禿鶖。
當日西園湛清夜，冠蓋追隨皆貴游。
使臣詞句高突兀，慷慨悲壯如曹劉。
我於人閒觸事懶，身世江湖一白鷗。
空餘詩酒興不淺，尚能呻吟卧糟邱。
偶然青衫五斗米，奪去黄柑千戶侯。
永懷丹楓樹微脫，洞庭瀟湘晚風休。
晴波上下掛明鏡，棹歌放船空際浮。
不須乞靈向沈謝，清興自與耳目謀。
江山於人端有助，君不見至今宋玉傳悲秋。
期君異時明月夜，把酒岳陽黄鶴樓。
和中玉使君晚秋開天寧節道場
作者：黄庭堅
朝代：宋

江南江北盡雲沙，車騎東來風旆斜。
倒影樓臺開紫府，得霜籬落賸黄花。
釣溪築野收多士，航海梯山共一家。
想見星壇祝堯壽，步虛聲裏靜無譁。
和仲謀夜中有感
作者：黄庭堅
朝代：宋

紙窗驚吹玉蹀躞，竹砌碎撼金琅璫。
蘭缸有泪風飄地，遙夜無人月上廊。
愁思起如獨緒繭，歸夢不到合懽牀。
少年多事意易亂，詩律坎坎同寒螿。
和任夫人悟道
作者：黄庭堅
朝代：宋

夫亡子幼如月魄，摧盡蛾眉作詩客。
二十餘年刮地寒，見兒成人乃禪寂。
萬事新新不留故，瘦藤六尺持門戶。
煩惱林中即是禪，更向何門覓重悟。
和冕仲觀試進士
作者：黄庭堅
朝代：宋

人圍廟垣重，鼓作宮漏曉。
晨門傳放鑰，坌入荒庭秒。
初如求木猿，稍若安巢鳥。
黄鑪答拜辱，月淡秋天杳。
發題疏疑經，按劍或驚矯。
官曹嚴坐起，迾卒禁紛擾。
儇趨蟻爭邱，癡坐鷺窺沼。
江淮有名翬，專場或孤鷕。
袖手深槃礴，乞靈頗澴繞。
稚旄半父子，相面多中表。
鴻將雁行□，牛舐快犢小。
墨泓黦寒雲，筆尾撼叢篠。
雕蟲寄鼻詠，攘略傾耳剽。
剖蚌得珠難，揚沙見金少。
遺形欹冠屨，忘味弃昫麨。
雖揮魯陽戈，餘勇事未了。
喧鬨遂一空，星河明木杪。
和凉軒二首·其一
作者：黄庭堅
朝代：宋

打荷看急雨，吞月任行雲。
夜半蚊雷起，西風爲解紛。
和凉軒二首·其二
作者：黄庭堅
朝代：宋

茗椀夢中覺，荷花鏡裏香。
凉生只當處，暑退亦無方。
和劉景文
作者：黄庭堅
朝代：宋

追隨城西園，殘暑欲退席。
夜凉雨新休，城譙掛蒼璧。
佳人携手嬉，調笑忘日夕。
劉侯本將家，今爲讀書客。
詩名二十年，風雅自推激。
牛鐸調黄鍾，薪餘合琴瑟。
食無千戶封，句有萬人敵。
頗類鄴侯家，連牆架書冊。
殘編汲縣冢，半隸鴻都壁。
渠成亦秦利，願公多購獲。
竟須卜比鄰，勞苦相飲食。
身有小醜女，已自喜翰墨。
要傳未見書，遮眼差有益。
人生但安樂，券外豈吾力。
分鹿誰覺夢，亡羊路南北。
公今百寮底，雪髮不勝幘。
愛公欲湔拂，顧我已頭白。
和呂秘丞
作者：黄庭堅
朝代：宋

北海樽中忘日月，南山霧裏晦文章。
清朝不上九卿列，白髮歸來三徑荒。
車轍馬蹄疏市井，花光竹影照門牆。
人間榮辱無來路，萬頃風煙一草堂。
和外舅夙興三首·其一
作者：黄庭堅
朝代：宋

瓜蔓已除壟，苔痕猶上牆。
蓬蒿貪雨露，松竹見冰霜。
卷幔天垂斗，披衣日在房。
無詩歎不遇，千古一潛郎。
和外舅夙興三首·其三
作者：黄庭堅
朝代：宋

暑逐池蓮盡，寒隨塞雁來。
衣裘雖得暖，狐貉正相哀。
僧汲轆轤曉，車鳴關鎖開。
不因朝鼓起，來帙亂書堆。
和外舅夙興三首·其二
作者：黄庭堅
朝代：宋

風烈僧魚響，霜嚴郡角悲。
短童疲洒掃，落葉故紛披。
水凍食鮭少，甕寒浮蟻遲。
朝陽烏鳥樂，安穩託禪枝。
和子瞻內翰題公擇舅中丞山房
作者：黄庭堅
朝代：宋

幽人八座復中臺，想見書堂山杏開。
四十餘年僧屈指，時因秋雁寄聲來。
和子瞻戲書伯時畫好頭赤
作者：黄庭堅
朝代：宋

李侯畫骨不畫肉，筆下馬生如破竹。
秦駒雖入天仗圖，猶恐真龍在空谷。
精神權奇汗溝赤，有頭赤烏能逐日。
安得身爲漢都護，三十六城看歷歷。
和孫公善李仲同金櫻餌唱酬二首·其一
作者：黄庭堅
朝代：宋

人生欲長存，日月不肯遲。
百年風吹過，忽成甘蔗滓。
傳聞上世士，烹餌草木滋。
千秋垂綠髮，每恨不同時。
李侯好方術，肘後探神奇。
金櫻出皇墳，刺橐覽霜枝。
寒窗司火候，古鼎凍膠飴。
初嘗不可口，醇酒和味宜。
至今身七十，孺子色不衰。
田中按耘鉏，孫息親抱持。
却笑鄰舍公，未老須杖藜。
和孫公善李仲同金櫻餌唱酬二首·其二
作者：黄庭堅
朝代：宋

假守富春公，秋毫聽民詞。
夙夜臨公廳，歸卧酸體肢。
李侯來饋藥，期以十日知。
深中護靈根，金鏁祕玉{氏}。
不須許斧子，辛勤采玉芝。
我方困健訟，撾翁爭一錐。
不能鳴絃坐，頗似巫馬期。
敢乞刀圭餘，歸和卯飲巵。
儻令憂民病，從此得國醫。
和孫莘老
作者：黄庭堅
朝代：宋

上帝羣玉府，道家蓬萊山。
延閣排霄起，圖書擅榮觀。
宮槐綠葱葱，岑絕非世間。
王度日修飭，文章麗朝班。
國器攻杞梓，珍羣揜孔鸞。
中臺省符移，僚屬禮數寬。
品藻開英鑒，賞音發清彈。
儒林數耆舊，少監髮新斑。
和宣叔乞笋伽陀二頌·其一
作者：黄庭堅
朝代：宋

笋充庖，日百尾。
千角鹿，九首虺。
心生竅，渾沌死。
搜中林，撅稚子。
腹便便，老饕耳。
和宣叔乞笋伽陀二頌·其二
作者：黄庭堅
朝代：宋

收夏筤，四月尾。
雨斑斑，雷虺虺。
繭栗幡，觳𧥆死。
數持來，勤老子。
或遭駡，牆有耳。
和師厚接花
作者：黄庭堅
朝代：宋

妙手從心得，接花如有神。
根株穰下土，顔色洛陽春。
雍也本犁子，仲由元鄙人。
升堂與入室，只在一揮斤。
和師厚栽竹
作者：黄庭堅
朝代：宋

大隠在城市，此君真友生。
根須辰日斸，筍要上番成。
龍化葛陂去，鳳吹阿閣鳴。
草荒三徑斷，歲晚見交情。
和師厚秋半時復官分司西都
作者：黄庭堅
朝代：宋

遙知得謝分西洛，無復肯彈冠上塵。
園地除瓜猶入市，水田收秫未全貧。
杜陵白髮垂垂老，張翰黄花句句新。
還與老農爭坐席，青林同社賽田神。
和師厚郊居示里中諸君
作者：黄庭堅
朝代：宋

籬邊黄菊關心事，窗外青山不世情。
江橘千頭供歲計，秋蛙一部洗朝酲。
歸鴻往燕競時節，宿草新墳多友生。
身後功名空自重，眼前樽酒未宜輕。
和庭誨苦雨不出
作者：黄庭堅
朝代：宋

端居廣文舍，暑服似純綿。
綠竹塵蒙合，紅榴日炙蔫。
披襟風入幌，灑面雨連天。
莫借角巾墊，勤來坐馬韉。
和庭誨雨後
作者：黄庭堅
朝代：宋

小霽卧觀書，凉軒夏簟舒。
天青印鳥跡，雲黑卷犀渠。
新月來高樹，清風轉廣除。
雨師真解事，一爲洗空虛。
和張沙河招飲
作者：黄庭堅
朝代：宋

張侯耕稼不逢年，過午未炊兒女煎。
腹裏雖盈五車讀，囊中能有幾錢穿。
況聞縕素尚黄葛，可怕雪花鋪白氈。
誰料丹徒布衣得，今朝忽有酒如川。
和文潛舟中所題
作者：黄庭堅
朝代：宋

雲橫疑有路，天遠欲無門。
信矣江山美，懷哉譴逐魂。
長波空𣶂記，佳句洗眵昏。
誰奈離愁得，村醪或可尊。
和斌老悟道頌
作者：黄庭堅
朝代：宋

終日忙忙本圓覺，只爲魔强令法弱。
不疑更問决疑龜，無病還求除病藥。
昔人夢中見捕逐，兩手無繩元自縛。
黄鸝臨夢啼一聲，白日當窗始知錯。
和早秋雨中書懷呈張鄧州
作者：黄庭堅
朝代：宋

喜聞三徑被恩書，五馬來歌塞里閭。
天上日清消螮蝀，海濱風靜復爰居。
龜逢銜骨方爲鶻，蘭不當門亦見鋤。
已發覆盆瞻睿聖，何因猶著故溪魚。
和曹子方雜言
作者：黄庭堅
朝代：宋

正月尾，垂雲如覆盂，雁作斜行書。
三十六陂浸煙水，想對西江彭蠡湖。
人言春色濃如酒，不見插秧吳女手。
冷卿小塢頗藏春，張侯官居柳對門。
當風橫笛留三弄，燒燭圍棋覆九軍。
盡是向來行樂事，每見琵琶憶朝雲。
只今不舉蛾眉酒，紅牙捍撥網蛛塵。
曹侯束書丞太僕，試說相馬猶可人。
照夜白，真乘黄。
萬馬同秣隨低昂，一矢射落皂鵰雙。
張侯猶思在戎行，橫山虎北開漢疆。
冷卿智多髮蒼浪，牛刀發硎思一邦。
政成十綴舞紅妝，兩侯不如曹子方。
朵頤論詩蝟毛張，龜藏六用中有光。
何時端能俱過我，掃除北寺讀書堂。
菊苗煮餠深注湯，更碾盤龍不入香。
和朱宏夫真妄頌
作者：黄庭堅
朝代：宋

須彌說法大海聽，南箕吹折北斗柄。
蟭螟千眼照世間，保君通達真妄竟。
和李才甫先輩快閣五首·其一
作者：黄庭堅
朝代：宋

山寒江冷丹楓落，爭渡行人簇晚沙。
菰葉蘋花飛白鳥，一張紅錦夕陽斜。
和李才甫先輩快閣五首·其三
作者：黄庭堅
朝代：宋

長江淡淡吞天去，甲子隨波日日流。
萬事轉頭同墮甑，一身隨世作虛舟。
和李才甫先輩快閣五首·其二
作者：黄庭堅
朝代：宋

赤欄終日倚西風，山色挼藍小雨中。
將老鬢毛秋著木，相思親舊水連空。
和李才甫先輩快閣五首·其五
作者：黄庭堅
朝代：宋

西南佳氣浮馬祖，東北祥風繞靜居。
山邑豐年人少訟，身來訪道得齋魚。
和李才甫先輩快閣五首·其四
作者：黄庭堅
朝代：宋

雲橫章貢雨翻盆，寺下江深水到門。
落日荷鋤人著本，西風滿地葉歸根。
和李文伯暑時五首·扇
作者：黄庭堅
朝代：宋

團扇如明月，動摇微風興。
屏去坐上熱，袪逐盤中蠅。
有用何提挈，無心分愛憎。
炎炎雖可貴，棄置奈寒冰。
和李文伯暑時五首·石枕
作者：黄庭堅
朝代：宋

沈埋寒泉骨，成器世乃重。
賢於曲肱樂，輾轉不傾動。
六月塵埃閒，頭爲涔涔痛。
一卧洗煩勞，華胥直通夢。
和李文伯暑時五首·葛幮
作者：黄庭堅
朝代：宋

飛蚊遠床帷，來傍青燈集。
微凉忽透隙，如带驚雷入。
念彼無幮者，中夜何嘆及。
天下同安眠，西風向秋急。
和李文伯暑時五首·蘄簟
作者：黄庭堅
朝代：宋

吾家笛竹簟，舊物最所惜。
當年楚山秋，林下千金得。
寒光不染著，夐與塵泥隔。
落日照江波，依稀比顔色。
和李文伯暑時五首·麈尾
作者：黄庭堅
朝代：宋

麈髦副白玉，揮弄柔毿毿。
不獨效擊拂，與君爲指南。
諸生臨廣坐，辯口劇春蠶。
此物爲解紛，吾常見不談。
和東坡送仲天貺王元直六言韵五首·其一
作者：黄庭堅
朝代：宋

仲子霣霜殺草，風流無地寄言。
王君攀鱗附翼，禮義端能不騫。
和東坡送仲天貺王元直六言韵五首·其三
作者：黄庭堅
朝代：宋

兩公六字語妙，獨我一雙眼明。
筆似出林鳥翼，詩如落澗泉聲。
和東坡送仲天貺王元直六言韵五首·其二
作者：黄庭堅
朝代：宋

不怨子堂堂去，蓋念君得得來。
家藏會稽妙墨，晚歲喜識方回。
和東坡送仲天貺王元直六言韵五首·其五
作者：黄庭堅
朝代：宋

天子文明濬哲，今年不次用人。
九原埋此佳士，百草無情自春。
和東坡送仲天貺王元直六言韵五首·其四
作者：黄庭堅
朝代：宋

老憶夷門老將，當年許我忘年。
博學似劉子政，清詩如孟浩然。
和柳子玉官舍十首·土榻
作者：黄庭堅
朝代：宋

榻前鼓吹蛙一部，榻上古木吟風雨。
客來相倚竹根眠，免令不解陳登去。
和柳子玉官舍十首·小池
作者：黄庭堅
朝代：宋

清泉數斛關幽事，生見鏡中魚往來。
浮萍蝕盡秋月面，霜爲一磨如匣開。
和柳子玉官舍十首·心適堂
作者：黄庭堅
朝代：宋

一屏一榻無俗塵，左置枯桐右開易。
重門不閉誰往還，明月清風是相識。
和柳子玉官舍十首·思山齋
作者：黄庭堅
朝代：宋

吳兒心著吳山深，滿目終南不開慰。
有時蟬蛻書几邊，夢到五湖千里外。
和柳子玉官舍十首·怪石
作者：黄庭堅
朝代：宋

山阿有人著薜荔，庭下縛虎眠莓苔。
手磨心語知許事，曾見漢唐池館來。
和柳子玉官舍十首·竹塢
作者：黄庭堅
朝代：宋

筍隨人意疏處生，清風如歸自來去。
雖然不與俗子期，陰過鄰家亦銷暑。
和柳子玉官舍十首·芭蕉
作者：黄庭堅
朝代：宋

有底春風能好事，解持刀尺翦青天。
知君新得草書法，旋卷碧雲供小牋。
和柳子玉官舍十首·茴香
作者：黄庭堅
朝代：宋

鄰家爭插紅紫歸，詩人獨行齅芳草。
叢邊幽蠹更不凡，蝴蝶紛紛逐花老。
和柳子玉官舍十首·蜜蜂
作者：黄庭堅
朝代：宋

秋成想見香租人，菊露風膠蜜幾脾。
日日山童掃紅葉，蜂衙知是主人歸。
和游景叔月報三捷
作者：黄庭堅
朝代：宋

漢家飛將用廟謀，復我匹夫匹婦讎。
真成折箠禽胡月，不是黄榆牧馬秋。
幄中已斷匈奴臂，軍前可飲月氏頭。
願見呼韓朝渭上，諸將不用萬戶侯。
和王明之雪
作者：黄庭堅
朝代：宋

金母紫皇開壽域，煉成天地一爐沙。
千花亂發春無耐，萬井交光月未斜。
貧巷有人衣不纊，北窗驚我眼飛花。
歌樓處處催沽酒，誰念寒生泣白華。
和王觀復洪駒父謁陳無己長句
作者：黄庭堅
朝代：宋

陳君今古焉不學，清渭無心映涇濁。
漢官舊儀重九鼎，集賢學士見一角。
王侯文采似於菟，洪甥人間汗血駒。
相將問道城南隅，無屋正借船官居。
有書萬卷繞四壁，樵蘇不爨談至夕。
主人自是文章伯，鄰里頗怪有此客。
食貧各仕天一方，佳人可思不可忘。
河從天來砥柱立，愛莫助之涕淋浪。
和甫得竹數本于周翰喜而作詩和之
作者：黄庭堅
朝代：宋

初侯一畝宮，風雨到卧席。
前日築短垣，昨日始封植。
平生歲寒心，樂見歲寒色。
翩翩佳公子，爲致一窗碧。
憶公來相居，筮吉龜墨食。
人言陋如何，我自適其適。
白眼對俗徒，醉帽坐敧側。
人知愛酒耳，不解心得得。
阿堵絕往還，此君是賓客。
清風吹月來，懽甚齒折屐。
有節似見聖，無言諒知默。
數回長者車，猶恨地未僻。
陰雨打葉時，曲肱自宴息。
心游萬物初，何處尋轍迹。
從來修竹林，乃是逸民國。
和甯子與白鹿寺
作者：黄庭堅
朝代：宋

谷朗巖開見佛燈，雲遮霧掩碧層層。
青山得意看流水，白鹿歸來失舊僧。
和知命招晁道夫叔姪
作者：黄庭堅
朝代：宋

過我諸公子，寂寥非世娛。
茶須親碾試，酒可倩行沽。
日永烏皮几，窗寒竹火爐。
不來尋翰墨，僮僕解吳歈。
和程德裕頌五首·其一
作者：黄庭堅
朝代：宋

貧子還家作富兒，糞箕苕帚未曾遺。
人人欲問草書意，懷素從來自不知。
和程德裕頌五首·其三
作者：黄庭堅
朝代：宋

山河大地目前機，橫按吹毛更不疑。
萬里無人無寸草，凍山亭上與誰欺。
和程德裕頌五首·其二
作者：黄庭堅
朝代：宋

鵬飛逼塞滿空虛，蚊睫安巢却有餘。
臘月火燒三界盡，從來灰裏撥真如。
和程德裕頌五首·其五
作者：黄庭堅
朝代：宋

石田耕種難成稻，荼蓼栽來只苦辛。
萬物一家真富貴，使君見後却清貧。
和程德裕頌五首·其四
作者：黄庭堅
朝代：宋

如來剎剎與塵塵，北斗南箕透法身。
金粟默然軻好辯，唱歌須是帝鄉人。
和答任仲微贈別
作者：黄庭堅
朝代：宋

任君洒墨即成詩，萬物生愁困品題。
清似釣船聞夜雨，壯如軍壘動秋鼙。
寒花籬脚飄金鈿，新月天涯掛玉篦。
更欲少留觀落筆，須判一飲醉如泥。
和答元明黔南贈別
作者：黄庭堅
朝代：宋

萬里相看忘逆旅，三聲清淚落離觴。
朝雲往日攀天夢，夜雨何時對榻凉。
急雪脊令相並影，驚風鴻雁不成行。
歸舟天際常回首，從此頻書慰斷腸。
和答劉中叟殿院
作者：黄庭堅
朝代：宋

平生劉宗正，聞有湖海氣。
黄石與兵書，雷震鎖胸次。
跨馬開武溪，韔弓作文吏。
守祧仁九族，瑑玉詔萬世。
去乘御史驄，權貴歛手避。
時時侵諫草，頗用文章戲。
風人託草木，騷客拾蘭蕙。
傾懷謝僚友，句法何壯麗。
諸公遊蓬壺，賤子濫末至。
風流餘翰墨，想見經行地。
烏啼霜臺柏，岑絕不可詣。
峨峨觸邪冠，此中有餘事。
醫國妙藥石，立朝極涇渭。
餘子蠹青簡，走亦行幞被。
和答劉太博携家遊廬山見寄
作者：黄庭堅
朝代：宋

緩轡松陰不起塵，嵐光經雨一番新。
遙知數夜尋山宿，便是全家避世人。
落日已迷烟際路，飛花還報洞中春。
可憐不更尋源入，若見劉郎想問秦。
和答君庸見寄別時絕句
作者：黄庭堅
朝代：宋

看鏡白頭知我老，平生青眼爲君明。
舞姝別後閒珠履，已報絲蟲網玉笙。
和答外舅孫莘老
作者：黄庭堅
朝代：宋

西風挽不來，殘暑推不去。
出門厭靴帽，稅駕喜巾屨。
道山鄰日月，清樾深牖戶。
同舍多望郎，閒官無窘步。
少監巖壑姿，宿昔廊廟具。
行趨補衮職，黼黻我王度。
歸休飲熱客，觴豆愆調護。
浩然養靈根，勿藥有神助。
寄聲舊僚屬，訓詁及匕箸。
尚憐費諫紙，玉唾灑新句。
北焙碾玄璧，谷簾煮甘露。
何時臨書几，剝芡談至暮。
和答子瞻
作者：黄庭堅
朝代：宋

一月空迴長者車，報人問疾遣兒書。
翰林貽我東南句，窗間默坐得玄珠。
故園溪友膾腹腴，遠包春茗問何如。
玉堂下直長廊靜，爲君滿意說江湖。
和答子瞻和子由常父憶館中故事
作者：黄庭堅
朝代：宋

二蘇上連璧，三孔立分鼎。
少小看飛騰，中年嗟遠屏。
風撼鶺鴒枝，波寒鴻雁影。
天不椓斯文，俱來集臺省。
日月黄道明，桃李春晝永。
時平少犴獄，地禁絕蛙黽。
頗懷修故事，文會陳果茗。
當時羣玉府，人物殊秀整。
下直馬闐闐，杯盤具俄頃。
共醉凌波襪，誰窺投轄井。
天網極恢疏，道山非簿領。
何曾歸閉門，燈火生寒冷。
欲觀太平象，復古望公等。
賤子託後車，當煩煮湯餠。
和答孫不愚見贈
作者：黄庭堅
朝代：宋

詩比淮南似小山，酒名麴米出雲安。
且憑詩酒勤春事，莫愛兒郎作好官。
簿領侵尋台相筆，風埃蓬勃使星鞍。
小臣才力堪爲掾，敢學前人便挂冠。
和答師厚黄連橋壞大木亦爲秋雹所碎
作者：黄庭堅
朝代：宋

溪橋喬木下，往歲記經過。
居人指神社，不敢尋斧柯。
青陰百尺蔽白日，烏鵲取意占作窠。
黄泉浸根雨長葉，造物著意固已多。
風摧電打掃地盡，竟莫知爲何譴訶。
獨山冷落城東路，不見指名終不磨。
和答張仲謨泛舟之詩
作者：黄庭堅
朝代：宋

雲容天影水中摇，分坐船舷似小橋。
聯句敏於山吐月，舉觴疾甚海吞潮。
興來活臠牛心熟，醉罷紅鑪鴨脚焦。
公子翩翩得真意，馬蹄塵裏有嘉招。
和答李子真讀陶庾詩
作者：黄庭堅
朝代：宋

樂易陶彭澤，憂思庾義城。
風流掃地盡，詩句識餘情。
往者不再作，前賢畏後生。
君言得意處，此意少人明。
和答王世弼
作者：黄庭堅
朝代：宋

文章年少氣如虹，肯愛閑曹一禿翁。
絃上深知流水意，鼻端不怯運斤風。
燕堂淡薄無歌舞，鮭菜清貧只韭葱。
慚愧伯鸞留步履，好賢應與孟光同。
和答登封王晦之登樓見寄
作者：黄庭堅
朝代：宋

縣樓三十六峰寒，王粲登臨獨倚闌。
清坐一番春雨歇，相思千里夕陽殘。
詩來嗟我不同醉，別後喜君能自寬。
舉目盡妨人作樂，幾時歸得釣鯢桓。
和答莘老見贈
作者：黄庭堅
朝代：宋

往歲在辛丑，從師海瀕州。
外家有行役，拜公古邗溝。
兒曹被鑒賞，許以綜九流。
仍許歸息女，采蘋助春秋。
斯文開津梁，盛德見虛舟。
離合略十年，每見仰清脩。
久次不進遷，天祿勤校讎。
文武脩衮職，諫垣始登收。
身趨鄴公城，逐臣既南浮。
孌彼丞中饋，家庭供百羞。
堂堂來問寢，忽爲雲霧休。
遺玩猶在篋，汝水遶墳丘。
南箕與北斗，日月行置郵。
相逢輦轂下，存沒可言愁。
當年小兒女，生子欲勝裘。
甌越委琴瑟，江湖拱松楸。
持節轉七郡，治功無全牛。
還朝蒙嗟識，明月豈暗投。
抱被直延閣，疏簾近奎鉤。
三生石上夢，記是復疑不。
隠几付天籟，閱人如海鷗。
襟懷俯萬物，顔鬢與百憂。
長歌可當泣，短生等蜉蝣。
悲歡令人老，萬世略同流。
軒冕來逼身，白蘋晚滄洲。
履拂知道肥，浄室見天游。
小人樂蛙井，癡甚顧虎頭。
世緣真嚼蠟，骨相謝封侯。
松根養茯苓，歲晏望華輈。
和答趙令同前韵
作者：黄庭堅
朝代：宋

人生政自無閑暇，忙裏偷閑得幾回。
紫燕黄鸝驅日月，朱櫻紅杏落條枚。
詩成稍覺嘉賓集，飲少先愁急板催。
親遣小童鋤草徑，鳴騶早晚出城來。
和答郭監簿詠雪
作者：黄庭堅
朝代：宋

細學梅花落晚風，忽翻柳絮下春空。
家貧無酒願鄰富，官冷有田知歲豐。
夜聽枕邊飄屋瓦，夢成江上打船篷。
覺來幽鳥語聲樂，疑在白鷗寒葦中。
和答錢穆父詠猩猩毛筆
作者：黄庭堅
朝代：宋

愛酒醉魂在，能言機事疏。
平生幾兩屐，身後五車書。
物色看王會，勳勞在石渠。
拔毛能濟世，端爲謝楊朱。
和答魏道輔寄懷十首·其一
作者：黄庭堅
朝代：宋

堂堂陽元公，人物妙晉東。
魏侯多能事，彷彿見家風。
長魚無波濤，坐與蝦蜆同。
諸山摇落盡，旅食歲時窮。
和答魏道輔寄懷十首·其一〇
作者：黄庭堅
朝代：宋

明駝思千里，駑馬怯負荷。
小人蠹詩書，安樂北窗卧。
瓢空且乞飯，兒寒教補破。
機巧生五兵，百拙可用過。
和答魏道輔寄懷十首·其七
作者：黄庭堅
朝代：宋

赤豹負文章，歲晚智剞劂。
渴飲南山霧，饑食西山蕨。
封狐託脂澤，眉頰頗秀發。
時時一樽酒，婆娑弄風月。
和答魏道輔寄懷十首·其三
作者：黄庭堅
朝代：宋

雷行萬物春，天震而地撼。
閉塞成冬冰，楚越自肝膽。
貂狐諒柔溫，藜藿自羹糝。
相思牛羊下，城鼓寒紞紞。
和答魏道輔寄懷十首·其九
作者：黄庭堅
朝代：宋

生涯共七十，去日良已半。
短長相觖望，面盡酒可斷。
大道體甚寬，窘束非達觀。
莫問夜如何，醉從雞號旦。
和答魏道輔寄懷十首·其二
作者：黄庭堅
朝代：宋

平生弄翰墨，客事半九州。
天未逢故人，園蔬當肴羞。
酒闌豪氣在，尚欲椎肥牛。
虞卿不窮愁，後世無春秋。
和答魏道輔寄懷十首·其五
作者：黄庭堅
朝代：宋

別時燕辭屋，草黄秋半分。
今來冬日至，稍添刺繡文。
百年幾會合，美酒不屢醺。
犀牛可乞角，窮士難薦論。
和答魏道輔寄懷十首·其八
作者：黄庭堅
朝代：宋

猛虎倚山號，强梁不敢前。
失身檻穽間，摇尾乞人憐。
男子要身在，萬金自保全。
雲黄雉兔伏，霜鶻莫空拳。
和答魏道輔寄懷十首·其六
作者：黄庭堅
朝代：宋

排江鬼瞰室，貫朽粟紅陳。
君行誰爲容，款門定生嗔。
諒無綈袍故，盡是白頭新。
天涯阿介老，有鼻可揮斤。
和答魏道輔寄懷十首·其四
作者：黄庭堅
朝代：宋

劍埋豐城獄，氣與牛斗平。
皇明燭九幽，湔祓用神兵。
誰言黄沙磧，矢盡鼓不鳴。
至今門下士，落涕爲荆卿。
和舍弟中秋月
作者：黄庭堅
朝代：宋

高秋摇落四十五，清都早霜凋桂叢。
纖塵不隔四維凈，寒光獨照萬象中。
少年氣與節物競，詩豪酒聖難爭鋒。
桓伊老驥思千里，尚能三弄當清風。
廣文陋儒嬾於事，浩歌不眠倚梧桐。
百憂生火作內熱，何時心與此月同。
後生晚出不勉學，從漢至今無揚雄。
天馬權奇大宛種，吾家阿熊風骨聳。
言詩已出靈運前，行身未聞孟軻勇。
明窗文字不取讀，蜘蛛結網塵堆壅。
少壯幾時夏已秋，待而成人吾木拱。
憐汝起予秋月篇，我衰安得筆如椽。
但使樽中常有酒，不辭坐上更無氈。
把詩問字爲汝說，便當侯家歌舞筵。
和范信中寓居崇寧遇雨二首·其一
作者：黄庭堅
朝代：宋

范侯來尋八桂路，走避俗人如脫兔。
衣囊夜雨寄禪家，行潦升階漂兩屨。
遣悶悶不離眼前，避愁愁已知人處。
慶公憂民苗未立，旻公憂木水推去。
兩禪有意開壽域，歲晚築室當百堵。
他時無屋可藏身，且作五里公超霧。
和范信中寓居崇寧遇雨二首·其二
作者：黄庭堅
朝代：宋

當年游俠成都路，黄犬蒼鷹伐狐兔。
二十始肯爲儒生，行尋丈人奉巾屨。
千江渺然萬山阻，抱衣一囊遍處處。
或持劍掛宰上回，亦有酒罷壺中去。
昨來禪榻寄曲肱，上雨傍風破環堵。
何時鯤化北溟波，好在豹隠南山霧。
和范廉
作者：黄庭堅
朝代：宋

一代功名醉，斯人尚獨醒。
風霜寒慘淡，松柏後凋零。
歲晚虛前席，天涯作使星。
百城同緩带，列校聽橫經。
汲直非刀筆，山翁識寧馨。
愁思理前語，祠下柳陰庭。
和蒲泰亨四首·其一
作者：黄庭堅
朝代：宋

我已人間無所用，鬢飄霜雪眼生花。
東坡兄弟來雖晚，折箭堪除蝕月蛙。
和蒲泰亨四首·其三
作者：黄庭堅
朝代：宋

玉座天開旋北斗，清班鳥散落餘花。
有人難立百官上，不爲廟中羔兔蛙。
和蒲泰亨四首·其二
作者：黄庭堅
朝代：宋

東坡海上無消息，想見驚帆出浪花。
三十年來世三變，幾人能不變鶉蛙。
和蒲泰亨四首·其四
作者：黄庭堅
朝代：宋

栽竹養松人去盡，空聞道士種桃花。
昨來一夜驚風雨，滿地殘紅噪暮蛙。
和裴仲謀雨中自石塘歸
作者：黄庭堅
朝代：宋

裴友西來詠古風，驅馳萬象筆端空。
尚將物色留分我，遠近青山煙雨中。
和謝公定征南謠
作者：黄庭堅
朝代：宋

傳聞交州初陸梁，東連五溪西氐羌。
軍行不斷蠻標盾，謀主皆收漢畔亡。
合浦譙門腥血沸，晉興城下白骨荒。
謀臣異時坐致寇，守臣今日愧苞桑。
已遣戈船下灕水，更分樓船浮豫章。
頗聞師出三鴉路，盡是中屯六郡良。
漢南食麥如食玉，湖南驅人如驅羊。
營平請穀三百萬，祁連引兵九千里。
少府私錢不可知，大農計歲今餘幾。
土兵番馬貔虎同，蝮蛇毒草篁竹中。
未論芻粟捐金費，直愁瘴癘連營空。
我思荆州李太守，欲募蠻夷令自攻。
至今民歌尹殺我，州郡擇人誠見功。
張喬祝良不難得，誰借前筯開天聰。
詔書哀痛言語切，爲民一洗橫尸血。
摧鋒陷堅賞萬戶，塹山堙谷窮三穴。
南平舊時頗臣順，欲獻封疆請旄節。
廟謨猶計病中原，豈知一朝更屠滅。
天道從來不爭勝，功臣好爲可喜說。
交州雞肋安足貪，漢開九郡勞臣監。
呂嘉不肯佩銀印，徵側持戈敵百男。
君不見往年瀕海未郡縣，趙佗閉關罷朝獻。
老翁竊帝聊自娛，白頭抱孫思事漢。
孝文親遺勞苦書，稽首請去黄屋車。
得一亡十終不忍，太宗之仁千古無。
和謝公定河朔漫成八首·其一
作者：黄庭堅
朝代：宋

急雨長風溢兩河，欣然河伯順風歌。
行觀東海方存少，不以黄流更自多。
和謝公定河朔漫成八首·其七
作者：黄庭堅
朝代：宋

蛛蒙黄畫屏初暗，塵澀金門鎖不開。
六十餘年望琱輦，赭袍曾是映宮槐。
和謝公定河朔漫成八首·其三
作者：黄庭堅
朝代：宋

直令南粵還歸帝，誰謂匈奴不敢王。
願見推財多卜式，未須算賦似桑羊。
和謝公定河朔漫成八首·其二
作者：黄庭堅
朝代：宋

直渠殺勢煩才吏，機器爬沙聚水兵。
河面常從天上落，金隄千里護都城。
和謝公定河朔漫成八首·其五
作者：黄庭堅
朝代：宋

漢時水占十萬頃，官寺民居皆濁河。
豈必九渠亡故道，直緣穿鑿用功多。
和謝公定河朔漫成八首·其八
作者：黄庭堅
朝代：宋

百里棄疆王自直，萬金捐費物皆春。
須令牧馬甘踰幕，更遣彎弓不射人。
和謝公定河朔漫成八首·其六
作者：黄庭堅
朝代：宋

漠庭數遣林牙使，羌種來窺雁塞耕。
壯士看天思上策，月邊鳴笛爲誰橫。
和謝公定河朔漫成八首·其四
作者：黄庭堅
朝代：宋

萊公廟略傳耆舊，韓令風流在井疆。
安用鳴鼛增漢壘，不妨羅拜下諸羌。
和邢惇夫秋懷十首·其一
作者：黄庭堅
朝代：宋

殘暑已俶裝，好風方來歸。
未能疏團扇，且復製秋衣。
高蟬遽如許，長吟送落暉。
相戒趣女功，莎蟲能表微。
和邢惇夫秋懷十首·其一〇
作者：黄庭堅
朝代：宋

邢子卧北窗，吟秋意少悰。
讀書用意苦，嘔血驚乃翁。
安得和扁輩，爲浣學古胸。
肺熱今好否，微凉生井桐。
和邢惇夫秋懷十首·其七
作者：黄庭堅
朝代：宋

謝公藴風流，詩作鮑照語。
絲蟲縈草紙，筆力挾風雨。
萬里投諫書，石交化豺虎。
世方用賢髦，先成泉下土。
和邢惇夫秋懷十首·其三
作者：黄庭堅
朝代：宋

七均師無聲，五和常主淡。
芸芸觀此歸，一德貫真濫。
夢臨秋江水，魚蝦避窺瞰。
明月本無心，誰令作寒鑑。
和邢惇夫秋懷十首·其九
作者：黄庭堅
朝代：宋

吾友陳師道，抱瑟不吹竽。
文章似揚馬，欬唾落明珠。
固窮有膽氣，風壑嘯於菟。
秋來入詩律，陶謝不枝梧。
和邢惇夫秋懷十首·其二
作者：黄庭堅
朝代：宋

曩時高唐客，暮雨朝行雲。
陰居懷天匹，楚觀夢紛紜。
我欲睹光儀，齋明炷爐薰。
天高萬物肅，誰爲帝子魂。
和邢惇夫秋懷十首·其五
作者：黄庭堅
朝代：宋

相如用全趙，留侯開有漢。
名登太山重，功略天下半。
讓頗封韓彭，事成羣疑泮。
天道當曲全，小智驁後患。
和邢惇夫秋懷十首·其八
作者：黄庭堅
朝代：宋

今日呂虢州，堂堂古遺直。
許國輸九死，補天鍊五色。
頗修諫員缺，人壽無金石。
西風壯夫淚，多爲程顥滴。
和邢惇夫秋懷十首·其六
作者：黄庭堅
朝代：宋

慶州名父子，忠勇橫八區。
許身如稷契，初不學孫吳。
荷戈去防秋，面皺鬢欲疏。
雖折千里衝，豈若秉事樞。
和邢惇夫秋懷十首·其四
作者：黄庭堅
朝代：宋

王度無畦畛，包荒用馮河。
秦收鄭渠成，晉得楚材多。
用人當其物，不但軸與薖。
六通而四闢，玉燭四時和。
和陳君儀讀太真外傳五首·其一
作者：黄庭堅
朝代：宋

朝廷無事君臣樂，花柳多情殿閣春。
不覺胡雛心暗動，綺羅翻作墜樓人。
和陳君儀讀太真外傳五首·其三
作者：黄庭堅
朝代：宋

梁州一曲當時事，記得曾拈玉笛吹。
端正樓空春晝永，小桃猶學淡燕支。
和陳君儀讀太真外傳五首·其二
作者：黄庭堅
朝代：宋

扶風喬木夏陰合，斜谷鈴聲秋夜深。
人到愁來無處會，不關情處總傷心。
和陳君儀讀太真外傳五首·其五
作者：黄庭堅
朝代：宋

上皇曾御昭儀傳，鏡裏觀形只眼前。
養得祿兒傾四海，千秋更有一伶玄。
和陳君儀讀太真外傳五首·其四
作者：黄庭堅
朝代：宋

高麗條脫琱紅玉，邏逤琵琶撚綠絲。
蛛網屋煤昏故物，此生惟有夢來時。
和高仲本喜相見
作者：黄庭堅
朝代：宋

雨昏南浦曾相對，雪滿荆州喜再逢。
有子才如不羈馬，知君心是後凋松。
閒尋書冊應多味，老傍人門似更慵。
何日晴軒觀筆硯，一樽相屬要從容。
咏萍
作者：黄庭堅
朝代：宋

白髮已侵殘夢境，綠苔應憶舊漁磯。
桃源雞犬塵凡隔，韋曲桑麻念想歸。
哀逝
作者：黄庭堅
朝代：宋

玉堂岑寂網蜘蛛，那復晨妝覲阿姑。
綠髮朱顔成異物，青天白日閉黄壚。
人間近別難期信，地下相逢果有無。
萬化途中能邂逅，可憐風燭不須臾。
問漁父
作者：黄庭堅
朝代：宋

白髮丈人持竹竿，繫船留我坐柴關。
偶然領會一談勝，落日使人思故山。
喜太守畢朝散致政
作者：黄庭堅
朝代：宋

膏火煎熬無妄災，就陰息迹信明哉。
功名富貴兩蝸角，險阻艱難一酒杯。
百體觀來身是幻，萬夫爭處首先回。
胸中元有不病者，記得陶潛歸去來。
喜念四念八至京
作者：黄庭堅
朝代：宋

朔雪蕭蕭映薄幃，夢回空覺淚痕稀。
驚聞庭樹鳥烏樂，知我江湖鴻雁歸。
拂榻喜開姜季被，上堂先着老萊衣。
酒樽煙火長相近，酬勸從今更不違。
喜知命弟自青原歸
作者：黄庭堅
朝代：宋

爲吏困米鹽，曲肱夢靈泉。
諒非調鼎手，正覺荷鋤便。
在公雖勤苦，歸喜叔山禪。
去我忽數日，草蟲傍牀煎。
屋角鳥烏樂，行輿響擔肩。
包解分柿栗，兒女鬧樽前。
白紵繞祖塔，香携青原煙。
玄珠一百八，夜紉湘縷穿。
高林風落子，老僧選霜堅。
袖中出新詩，山水含碧鮮。
五言吾老矣，佳句付惠連。
嗣深尚書弟晬日
作者：黄庭堅
朝代：宋

骨秀已知騏驥子，性仁端是鳳凰雛。
不騰渥水稱神俊，應出岐山作瑞符。
漸指家人知姓字，試看屏上識之無。
乃翁斷獄多陰德，逕往高門待汝車。
嘲小德
作者：黄庭堅
朝代：宋

中年舉兒子，漫種老生涯。
學語囀春鳥，塗窗行暮鴉。
欲嗔王母惜，稍慧女兄誇。
解著潛夫論，不妨無外家。
四休居士詩三首·其一
作者：黄庭堅
朝代：宋

富貴何時潤髑髏，守錢奴與拘官囚。
太醫診得人間病，安樂延年萬事休。
四休居士詩三首·其三
作者：黄庭堅
朝代：宋

一病能惱安樂性，四病長作一生愁。
借問四休何所好，不令一點上眉頭。
四休居士詩三首·其二
作者：黄庭堅
朝代：宋

無求不着看人面，有酒可以留人嬉。
欲知四休安樂法，聽取山谷老人詩。
四月丁卯對雨寄趙正夫
作者：黄庭堅
朝代：宋

公家常匆務，退食用寢訛。
相思雖勞勤，書問不能多。
時雨光萬物，開雲見羲和。
乾坤有美意，畎澮未盈科。
凱風吹南榮，官槐綠婆娑。
鷾鴯將其匹，來巢自成家。
於物無譏嫌，人亦不誰何。
眷言生理拙，無地牧雞鵝。
丈人春秋高，雛鷇勤摩挲。
在公每懷歸，安得借明駝。
畏塗失無鄉，酌海持一蠡。
平生朱絲繩，寂寞長生窠。
故人纍纍去，宰木上女蘿。
生存半白首，會面阻山河。
趙侯秉金玉，不與世同波。
從容覺差晚，鄙心寄琢磨。
外物良難必，歲寒不改柯。
四月戊申賦鹽萬歲山中仰懷外舅謝師厚
作者：黄庭堅
朝代：宋

只今漢龐公，白髮佐州郡。
窮通視寒暑，仕已誰喜慍。
長松卧澗底，桴霤多裂璺。
未須論才難，世人無此韵。
禪悅稱性深，語端入理近。
渙若開春冰，超然聽年運。
臨民秉三尺，朱墨不可紊。
傳聞但言歸，心許手自隠。
欲知南陂稻，得幾就收捃。
胥疏江湖濱，不邇金玉訓。
濡需且肉食，觳觫恐鐘釁。
龍移山發洪，虎乳月生暈。
竹聲寒夏簟，輟寢中夜聽。
寄聲向鹿門，儻賜勞苦問。
四月末天氣陡然如秋遂御袷衣游北沙亭觀江漲
作者：黄庭堅
朝代：宋

沙岸人家報急流，船官解纜正夷猶。
震雷將雨度絕壑，遠水粘天吞釣舟。
甚欲去揮白羽箑，可堪更着紫茸裘。
平生得意無人會，浩蕩舂鉏且自由。
因六祖舉太和山語而成頌貴此話大行
作者：黄庭堅
朝代：宋

峨眉山中老，千頌自成集。
持問太和山，鶻臭當風立。
圓通璣禪師贊
作者：黄庭堅
朝代：宋

諸法坐處坐，諸佛行處行。
如來無簡擇，清鏡坦然平。
有人借問誰家曲，眨目眉毛何似生。
塞上曲
作者：黄庭堅
朝代：宋

十月北風燕草黄，燕人馬肥弓力强。
虎皮裁鞍鵰羽箭，射殺山陰雙白狼。
青氈帳高雪不濕，擊鼓傳觴令行急。
戎王半醉擁貂裘，昭君猶抱琵琶泣。
墨蛇頌
作者：黄庭堅
朝代：宋

此書驚蛇入草，書成不知絕倒。
自疑懷素前身，今生筆法更老。
壓沙寺梨花
作者：黄庭堅
朝代：宋

壓沙寺後千株雪，長樂坊前十里香。
寄語春風莫吹盡，夜深留與雪爭光。
壽禪師悟道頌
作者：黄庭堅
朝代：宋

樸落非他物，縱橫不是塵。
山河及大地，全露法王身。
壽聖觀道士黄至明開小隠軒太守徐公爲題曰快軒庭堅集句詠之
作者：黄庭堅
朝代：宋

金華牧羊兒，一粒粟中藏世界。
使君從南來，清風明月不用一錢買。
鸕鷀杓，鸚鵡杯，一杯一杯復一杯，玉山自倒非人推。
廬山秀出南斗傍，登高送遠形神開。
銀河倒挂三石梁，砅崖轉石萬壑雷。
吟詩作賦北窗裏，安得青天化作一張紙。
有長鯨白齒若雪山，我願因之寄千里。
夏日夢伯兄寄江南
作者：黄庭堅
朝代：宋

故園相見略雍容，睡起南窗日射紅。
詩酒一言談笑隔，江山千里夢魂通。
河天月暈魚分子，槲葉風微鹿養茸。
幾度白砂青影裏，審聽嘶馬自搘筇。
外舅孫莘老守蘇州留詩斗野亭庚申十月庭堅和
作者：黄庭堅
朝代：宋

謝公所築埭，未歎曲池平。
蘇州來賦詩，句與秋氣清。
僧構擅空闊，浮光飛棟甍。
維斗天司南，其下百瀆傾。
貝宮産明月，含澤遍諸生。
槃礴淮海間，風煙侵十城。
籟簫吹木末，浪波沸庖烹。
我來杪摇落，霜清見魚行。
白鷗遠飛來，得我若眼明。
佳人歸何時，解衣繞廂榮。
夜發分寧寄杜澗叟
作者：黄庭堅
朝代：宋

陽關一曲水東流，燈火旌陽一釣舟。
我自只如常日醉，滿川風月替人愁。
夜聞鄰舟崔家兒歌
作者：黄庭堅
朝代：宋

半夜聞歌客寢驚，空餘縹緲渡江聲。
湘妃舞罷波紋冷，月欲銜山天未明。
夜觀蜀志
作者：黄庭堅
朝代：宋

蓋世英雄不自知，暮年初志各參差。
南陽隴底卧龍日，北固樽前失箸時。
霸主三分割天下，宗臣十倍勝曹丕。
寒爐夜發塵書讀，似覆輸籌一局棋。
夢中和觴字韵
作者：黄庭堅
朝代：宋

天教兄弟各異方，不使新年對舉觴。
作雲作雨手翻覆，得馬失馬心清凉。
何處胡椒八百斛，誰家金釵十二行。
一邱一壑可曳尾，三沐三舋取刳腸。
夢李白誦竹枝詞三疊·其一
作者：黄庭堅
朝代：宋

一聲望帝花片飛，萬里明妃雪打圍。
馬上胡兒那解聽，琵琶應道不如歸。
夢李白誦竹枝詞三疊·其三
作者：黄庭堅
朝代：宋

命輕人鮓甕頭船，日瘦鬼門關外天。
北人墮淚南人笑，青壁無梯聞杜鵑。
夢李白誦竹枝詞三疊·其二
作者：黄庭堅
朝代：宋

竹竿坡面蛇倒退，摩圍山腰胡孫愁。
杜鵑無血可續淚，何日金雞赦九州。
大暑水閣聽晉卿家昭華吹笛
作者：黄庭堅
朝代：宋

蘄竹能吟水底龍，玉人應在月明中。
何時爲洗秋空熱，散作霜天落葉風。
大秀宮
作者：黄庭堅
朝代：宋

玉笥山前大白峰，望仙橋下水溶溶。
前溪流水後溪月，五步白雲三步松。
半夜珮環朝上闕，插天樓閣度疏鐘。
夢餘彷彿鈞天奏，如在蓬萊第幾重。
大雷口阻風
作者：黄庭堅
朝代：宋

號艣下滄江，避風大雷口。
天與水糢糊，不復知地厚。
誰家上江船，狂追雪山走。
孤村無十室，旅飯困三韭。
黄蘆麋鹿場，此地廣千肘。
得禽多文章，肯顧魚貫柳。
莽蒼天物悲，彫弓故在手。
鹿鳴猶念羣，雉媒竟賣友。
商人萬斛船，掛席上牛斗。
橫笛倚柁樓，波深蒼龍吼。
失水不能神，伐葭作城守。
欲寄大雷書，往問長干婦。
何當楫迎汝，秦淮綠如酒。
大風
作者：黄庭堅
朝代：宋

霜重天高日色微，顛狂紅葉上階飛。
北風不惜江南客，更入破窗吹客衣。
太和奉呈吉老縣丞
作者：黄庭堅
朝代：宋

山擁鳩民縣，江橫决事廳。
土風尊健訟，吏道要繁刑。
觟䚦今無種，蒲盧教未形。
里多齊瞯氏，材謝宋庖丁。
令尹三年課，斯人萬物靈。
吾方師豈弟，僚友助丹青。
太平寺慈氏閣
作者：黄庭堅
朝代：宋

青玻瓈盆插千岑，湘江水清無古今。
何處拭目窮表裏，太平飛閣暫登臨。
朝陽不聞皂蓋下，愚溪但見古木陰。
誰與洗滌懷古恨，坐有佳客非孤斟。
太平州作二首·其一
作者：黄庭堅
朝代：宋

歐靚腰支柳一渦，小梅催拍大梅歌。
舞餘片片梨花雨，奈此當塗風月何。
太平州作二首·其二
作者：黄庭堅
朝代：宋

千古人心指下傳，楊姝煙月過年年。
不知心向誰邊切，彈盡松風欲斷絃。
失紫竹柱杖頌
作者：黄庭堅
朝代：宋

袁門西關失却柱杖，木平萬載縣裏拾得。
恰似鄭州却出曹門，何處待此左科禪客。
奉同公擇作揀芽詠
作者：黄庭堅
朝代：宋

赤囊歲上雙龍璧，曾見前朝盛事來。
想得天香隨御所，延春閣道轉輕雷。
奉同六舅尚書詠茶碾煎烹三首·其一
作者：黄庭堅
朝代：宋

要及新香碾一盃，不應傳寶到雲來。
碎身粉骨方餘味，莫厭聲喧萬壑雷。
奉同六舅尚書詠茶碾煎烹三首·其三
作者：黄庭堅
朝代：宋

乳粥瓊糜霧脚回，色香味觸映根來。
睡魔有耳不及掩，直拂繩牀過疾雷。
奉同六舅尚書詠茶碾煎烹三首·其二
作者：黄庭堅
朝代：宋

風爐小鼎不須催，魚眼長隨蟹眼來。
深注寒泉收第一，亦防枵腹爆乾雷。
奉同子瞻韵寄定國
作者：黄庭堅
朝代：宋

風雲開古鏡，淮海熨冰紈。
王孫醉短舞，羅襪步微瀾。
老驥心雖在，白鷗盟已寒。
斯人氣金玉，視世一鼠肝。
南歸脫蟲蠱，入對隨孔鸞。
忽以口語去，鼓船下驚湍。
收身薄冰釋，置枕泰山安。
后土花藥麗，海門天水寬。
伐木思我友，知人良獨難。
遙憐鬚鬢綠，猶復耐悲歡。
奉和公擇舅氏送呂道人研長韵
作者：黄庭堅
朝代：宋

奉身玉壺冰，立朝朱絲絃。
妙質寄郢匠，素心乃林泉。
力耕不罪歲，嘉穀有逢年。
校書天祿閣，蓺竹老風煙。
携提寒泉泓，松煤厭磨研。
藉甚在臺省，六經勤傳箋。
諫草蠹穿穴，江湖渺歸船。
春官酌典禮，日月麗秋天。
少也長母家，學海頗尋沿。
諸公許似舅，賤子豈能賢。
轅駒蒙推挽，官次奉丹鉛。
新詩先舊物，包送比青氈。
繆傳黄梅鉢，未印少林禪。
汲井滌敗墨，蒼珪謝磨鎸。
玉蟾瀉明滴，要須筆如椽。
眷求盡耆德，舅氏且進遷。
山龍用補衮，舟楫功濟川。
當身任百世，舊學不虛捐。
私持殺青簡，緝綴報餐錢。
屢書願無愧，儻繼麟趾篇。
奉和孫奉議謝送菜
作者：黄庭堅
朝代：宋

春蔬照映庾郎貧，遣騎持籠佐茹葷。
却得齋厨厭滋味，白鵝存掌鼈留裙。
奉和慎思寺丞太康傳舍相逢并寄扶溝程太丞尉氏孫著作二十韵
作者：黄庭堅
朝代：宋

扶亭大夫伯淳父，平生執鞭所欣慕。
蚤年學問多東南，形阻江山想神遇。
阮籍臺邊有一人，愛歎非爲婚姻故。
民言令君明且清，玉壺寒冰不受污。
我從王事驅傳馬，落日東走駭麏兔。
問知鄰境欲過之，簡書有程嚴寸步。
胸懷作惡無處說，天氣昏昏月含霧。
故人如從空中落，逼耳好鳥鳴韶濩。
野桃窈窕風剪拂，官柳低昂春燠昫。
政由人好景亦好，燒燭續書笑言聚。
同懷兩賢孤此樂，無物可寫心傾傃。
鄧侯詩成錦繡段，浣花屑玉邀我賦。
今年病起疏酒盃，醉鄉荆棘歸無路。
詩窮浄欲四壁立，奈何可當杜武庫。
不似灞橋風雪中，半臂騎馿得佳句。
濟時之才吾豈敢，樗櫟初無廊廟具。
上車不落强顔耳，伏食官倉等雞鶩。
只欲苦留公把酒，都畿千里勤督護。
及得歸時穀雨餘，已剪輕衣換袍袴。
春色衰從一片飛，况迺紛紛不知數。
奉和文潛贈无咎篇末多見及以既見君子云胡不喜爲韵·其一
作者：黄庭堅
朝代：宋

龜以靈故焦，雉以文故翳。
本心如日月，利欲食之既。
後生玩華藻，照影終沒世。
安得八紘罝，以道獵衆智。
奉和文潛贈无咎篇末多見及以既見君子云胡不喜爲韵·其七
作者：黄庭堅
朝代：宋

荆公六藝學，妙處端不朽。
諸生用其短，頗復鑿戶牖。
譬如學捧心，初不悟己醜。
玉石恐俱焚，公爲區別不。
奉和文潛贈无咎篇末多見及以既見君子云胡不喜爲韵·其三
作者：黄庭堅
朝代：宋

野性友麋鹿，君非我同羣。
文明近日月，我亦不如君。
十載長相望，逝川水沄沄。
何當談絕倒，茗椀對爐薰。
奉和文潛贈无咎篇末多見及以既見君子云胡不喜爲韵·其二
作者：黄庭堅
朝代：宋

談經用燕說，束棄諸儒傳。
濫觴雖有罪，末派瀰九縣。
張侯真理窟，堅壁不與戰。
難以口舌爭，水清石自見。
奉和文潛贈无咎篇末多見及以既見君子云胡不喜爲韵·其五
作者：黄庭堅
朝代：宋

先皇元豐未，極厭士淺聞。
只今舉秀孝，天未喪斯文。
晁張班馬首，崔蔡不足云。
當令橫筆陣，一戰靜楚氛。
奉和文潛贈无咎篇末多見及以既見君子云胡不喜爲韵·其八
作者：黄庭堅
朝代：宋

吾友陳師道，抱獨門掃軌。
晁張作薦書，射雉用一矢。
吾聞舉逸民，故得天下喜。
兩公陣堂堂，此士可摩壘。
奉和文潛贈无咎篇末多見及以既見君子云胡不喜爲韵·其六
作者：黄庭堅
朝代：宋

張侯窘炊玉，僦屋得空壚。
但見索酒郎，不見酒家胡。
雖肥如瓠壺，胸中殊不麤。
何用知如此，文彩似於菟。
奉和文潛贈无咎篇末多見及以既見君子云胡不喜爲韵·其四
作者：黄庭堅
朝代：宋

北寺鎖齋房，塵鑰時一啟。
晁張跫然來，連璧照書几。
庭柏鬰葱葱，紅榴罅多子。
時蒙吐佳句，幽處萬籟起。
奉和王世弼寄上七兄先生用其韵
作者：黄庭堅
朝代：宋

宮槐弄黄黄，蓮葉綠婉婉。
時同二三友，竹軒凉夏晚。
駕言都城南，以望征車返。
何知苦淹回，及此秋景短。
愁思令人瘦，舉目道路遠。
西風脫一葉，薦士聞鄉選。
簡書催渡河，賓客不得展。
親憂對萱叢，婦病廢巾盥。
言趨厭次城，鞭馬倦長阪。
棗林蔽天日，交陰不容繖。
仰看實離離，憶見花纂纂。
異鄉懷節物，不共斟酒盞。
舉場下馬入，深鎖嚴籥管。
諸生所程書，捃束若稭稈。
蜜燈坐回環，丹硯精料柬。
披榛拔芝蘭，斷石收琰琬。
紛爭一日事，聲實溷端窾。
天球或棄遺，斗筲尚何算。
西歸到官舍，塵土昏案版。
寒窗穿碧疏，潤礎鬧蒼蘚。
詩書鵲巢翻，帷幔蛛絲罥。
果知兄未來，光陰坐晼晚。
昨蒙叔父報，亦歎音書簡。
薄言使事重，激切被天遣。
逋流一方病，責任媲和扁。
咨詢懷靡及，不遑暇息偃。
嚼冰進糜餐，衝雪踏層巘。
嚴霜八月飛，貂狐無餘暖。
念嗟叔母劉，窮年寄甥館。
尚憐公初黠，誘掖到昭宛。
庭堅薄才資，行又出町疃。
浮雲與世疏，短綆及道淺。
匠伯首暫回，大樗終偃蹇。
學宮尸廩入，奉養闕豐腆。
學徒日新聞，孤陋猶舊典。
小材渠困我，持斲問輪扁。
大材我屈渠，越雞當鵠卵。
未能引分去，戀祿幸苟免。
平生報一飽，從事極黽勉。
豈如不見收，放身就閒散。
思伯卧江南，無心趣軒冕。
龐翁跡頗親，黄蘗門屢款。
齋餘佛飯香，茶沸甘露滿。
逢人問進退，餘事寄一莞。
仲父挾高才，甘爲溝中斷。
青黄可犧樽，薦廟配瑚璉。
季父有逸興，未嘗入都輦。
臨流呼釣船，拂石弄琴阮。
雍容從朋交，林下追游衍。
田園雖足樂，及時思還返。
陰寒木鳴條，望損倚門眼。
南枝喜鳴鵲，尺素託黄犬。
又以窀穸留，歸期指姑洗。
寄聲問僧護，兒髮可以綰。
妙言對賓客，稱渠萬金産。
爾來弄筆硯，墨水惡翻建。
大字如栖鴉，已不作肥軟。
魯論未徹章，正苦諸叔嬾。
新詩開累紙，欲罷不能卷。
遠懷託孤高，別思盈繾綣。
秋月明夜潮，柘漿凍金碗。
疏杵韵寒砧，幽泉流翠筧。
吟哦口垂涎，嚼味有餘雋。
傳示同好人，我家東牀坦。
風煙意氣生，揮毫寫藤繭。
獵山窮鶉鴽，罩海極蝦蜆。
銀鉤亂眼膜，嘉句濯肺脘。
且言伯在野，朋友必推挽。
五泰列清廟，聖緒今皇纘。
真儒運斗樞，道化迪天顯。
朝論惜才難，逸民大蒐獮。
豈聞任方物，包貢遺羽簳。
招車必翹翹，前席思謇謇。
王甥欲好懷，高意恐難轉。
長篇題遠筒，封寄淚空潸。
遙知雲際開，灰飛黄鍾管。
奉次斌老送癭木棋局八韵
作者：黄庭堅
朝代：宋

竘工運斤斧，蟠木破權奇。
離離稻田畦，日靜波文稀。
居然有心作，箇是偶爾爲。
正當合戰地，仍有曳尾龜。
膠漆與顔色，金銅利關機。
抱器心自許，成功世乃知。
吾宗爲湔祓，枯木更生輝。
背城儻借一，觀我凱旋歸。
奉留楚金長老·其一
作者：黄庭堅
朝代：宋

長安甚鬧不須驚，好與牛兒著鼻繩。
方便把他悲願滿，斬新然佛大明燈。
奉留楚金長老·其二
作者：黄庭堅
朝代：宋

但將飯向無心椀，自有人扶折脚鐺。
不用重尋舊巢穴，胡蜂窠掛萬年藤。
奉答固道
作者：黄庭堅
朝代：宋

平生湖海魚竿手，强學來操製錦刀。
末俗相看終眼白，古人不見想山高。
未乘春水歸行李，儻得閒官去坐曹。
自是無能欲樂爾，煩君錯爲歎賢勞。
奉答子高見贈十韵
作者：黄庭堅
朝代：宋

柳徑雨著綿，竹齋風隕籜。
屏處人事少，晴餘鳥聲樂。
詩卷墮我前，謂從天上落。
君有古人風，詩如古人作。
簞瓢謝膏粱，翰墨化糟粕。
誤蒙東海觀，吾淺迺可酌。
真成聞道百，自謂莫己若。
謝生石韞玉，志尚本丘壑。
雖無首陽粟，飲水亦不惡。
跫然何時來，爲我一發藥。
奉答李和甫代簡二絕句·其一
作者：黄庭堅
朝代：宋

山色江聲相與清，卷簾待得月華生。
可憐一曲並船笛，說盡故人離別情。
奉答李和甫代簡二絕句·其二
作者：黄庭堅
朝代：宋

夢中往事隨心見，醉裏繁華亂眼生。
長爲風流惱人病，不如天性總無情。
奉答聖思講論語長句
作者：黄庭堅
朝代：宋

簿領文書千筆禿，公庭嚚訟百蟲鳴。
時從退食須臾頃，喜聽鄰家諷誦聲。
觀海諸君知浩渺，學山他日看崇成。
暮堂吏退張燈火，抱取魯論來講評。
奉答茂衡惠紙長句
作者：黄庭堅
朝代：宋

陽山老藤截玉肪，烏田翠竹避寒光。
羅侯包贈室生白，明于機上之流黄。
愧無征南蠆尾手，爲寫黄門急就章。
羅侯相見無雜語，苦問溈山有無句。
春草肥牛脫鼻繩，菰蒲野鴨還飛去。
故將藤面乞伽陀，願草驚蛇起風雨。
長詩脫紙落秋河，要知溪工下手處。
却將冰幅展似君，震旦花開第一祖。
奉答謝公靜與榮子邕論狄元規孫少述詩長韵
作者：黄庭堅
朝代：宋

謝公遂如此，宰木已三霜。
無人知句法，秋月自澄江。
二子學邁俗，窺杜見牖窗。
試斲郢人鼻，未免傷手創。
蟹胥與竹萌，乃不美羊腔。
自往見謝公，論詩得濠梁。
世方尊兩耳，未敢築受降。
丹穴鳳凰羽，風林虎豹章。
小謝有家法，聞此不聽冰。
相思北風惡，歸雁落斜行。
奉約宣叔頌
作者：黄庭堅
朝代：宋

貴魁梧，賤瑣尾。
强分別，蚿憐虺。
雨新霽，月未死。
欲循城，將數子。
煩置酒，摘蒼耳。
奉謝劉景文送團茶
作者：黄庭堅
朝代：宋

劉侯惠我大玄璧，上有雌雄雙鳳跡。
鵝溪水練落春雪，粟面一杯增目力。
劉侯惠我小玄璧，自裁半璧煮瓊爢。
收藏殘月惜未碾，直待阿衡來說詩。
絳囊團團餘幾璧，因來送我公莫惜。
箇中渴羌飽湯餠，雞蘇胡麻煮同喫。
奉謝泰亨送酒
作者：黄庭堅
朝代：宋

風掃三峨山外雨，霜摧五柳宅邊花。
非君送酒添秋睡，可耐東池到曉蛙。
奉送劉君昆仲
作者：黄庭堅
朝代：宋

遊子歸心日夜流，南陔香草可晨羞。
平原曉雨半槐夏，汾上午風初麥秋。
鴻雁要須翔集早，脊令無憾急難求。
欲因行李傳家信，姑射山前是晉州。
奉送周元翁鎖吉州司法廳赴禮部試
作者：黄庭堅
朝代：宋

江南江北木葉黄，五湖歸雁天雨霜。
繫船湓城秣高馬，客丁結束女縫裳。
貢書登名徹未央，不比長卿薄游梁。
南山霧豹出文章，去取公卿易驅羊。
與君初無一日雅，傾蓋許子如班揚。
囚拘官曹少相見，忽忽歲晚稼滌場。
一盃僚友喜多在，謝守不見空澄江。
澄江如練明橘柚，萬峰相倚摩青蒼。
暮堂醺醺客被酒，艷歌聒醉燭生光。
椎鼓發船星斗白，明日各在天一方。
寒鴉滿枝二橋宅，樽前顧曲憶周郎。
鱸魚斫膾蔗爲漿，恨君不留誰與嘗。
殿前春風君射策，漢庭諸公必動色。
故人若問黄初平，將作金華牧羊客。
奉送時中攝東曹獄掾
作者：黄庭堅
朝代：宋

公退蒲團坐後亭，短日松風吟萬籟。
黄葵紫菊委榛叢，雪梅靚妝欲無對。
遣騎相呼近酒樽，言君曉鼓前征旆。
蒼崖按轡虎豹號，野水呼船風雨晦。
昨日歸來有行色，未曾從容解冠带。
府中奪我同官良，簡書趣行將數輩。
王事君今困馬鞍，田園我亦思牛背。
安得歸舟載月明，鸕鷀白鷗爲友生。
一身不是百年物，五湖無邊萬里行。
欲招蓑笠同雲水，念君未可及吾盟。
富于春秋貌突兀，睥睨滿世收功名。
參軍雖卑獄司命，多由陰德至公卿。
顉頤折額秦相國，不滿三尺齊晏嬰。
丈夫身在形骸外，俗眼那能致重輕。
姨母李夫人墨竹二首·其一
作者：黄庭堅
朝代：宋

深閨靜几試筆墨，白頭腕中百斛力。
榮榮枯枯皆本色，懸之高堂風動壁。
姨母李夫人墨竹二首·其二
作者：黄庭堅
朝代：宋

小竹扶疏大竹枯，筆端真有造化爐。
人間俗氣一點無，健婦果勝大丈夫。
姪桘隨知命舟行
作者：黄庭堅
朝代：宋

莫去沙邊學釣魚，莫將百丈作轆轤。
清江濯足窗下坐，燕子日長宜讀書。
子産廟
作者：黄庭堅
朝代：宋

區區小鄭多君子，誰若公孫用意深。
監巫執節誅腹誹，不除鄉校獨何心。
子瞻以子夏丘明見戲聊復戲答
作者：黄庭堅
朝代：宋

化工見彈太早計，端爲失明能著書。
邇來似天會事發，淚睫見光猶隕珠。
喜公新賜紫琳腴，上清虛皇對久如。
請天還我讀書眼，願載軒轅訖鼎湖。
子瞻去歲春侍立邇英子由秋冬間相繼入侍作詩各述所懷予亦次韵四首·其一
作者：黄庭堅
朝代：宋

赤壁歸來入紫清，堂堂心在鬢彫零。
江沙踏破青鞋底，却結絲絇侍禁庭。
子瞻去歲春侍立邇英子由秋冬間相繼入侍作詩各述所懷予亦次韵四首·其三
作者：黄庭堅
朝代：宋

封掌絲綸罷記言，職親黄屋傍堯軒。
雁行飛上猶回首，不受青雲富貴吞。
子瞻去歲春侍立邇英子由秋冬間相繼入侍作詩各述所懷予亦次韵四首·其二
作者：黄庭堅
朝代：宋

胸蟠萬卷夜光寒，筆倒三江硯滴乾。
大似不蒙稽古力，只今猶著侍臣冠。
子瞻去歲春侍立邇英子由秋冬間相繼入侍作詩各述所懷予亦次韵四首·其四
作者：黄庭堅
朝代：宋

樂天名位聊相似，却是初無富貴心。
只欠小蠻樊素在，我知造物愛公深。
子瞻繼和復答二首·其一
作者：黄庭堅
朝代：宋

置酒未容虛左，論詩時要指南。
迎笑天香滿袖，喜公新赴朝參。
子瞻繼和復答二首·其二
作者：黄庭堅
朝代：宋

迎燕溫風旎旎，潤花小雨斑斑。
一炷煙中得意，九衢塵裏偷閒。
子瞻詩句妙一世乃云效庭堅體蓋退之戲效孟郊樊宗師之比以文滑稽耳恐後生不解故次韵道之
作者：黄庭堅
朝代：宋

我詩如曹鄶，淺陋不成邦。
公如大國楚，吞五湖三江。
赤壁風月笛，玉堂雲霧窗。
句法提一律，堅城受我降。
枯松倒澗壑，波濤所舂撞。
萬牛挽不前，公乃獨力扛。
諸人方嗤點，渠非晁張雙。
但懷相識察，牀下拜老龐。
小兒未可知，客或許敦厖。
誠堪婿阿巽，買紅纏酒缸。
子瞻題狄引進雪林石屏要同作
作者：黄庭堅
朝代：宋

翠屏臨研滴，明窗翫寸陰。
意境可千里，摇落江上林。
百醉歌舞罷，四郊風雪深。
將軍貂狐暖，士卒多苦心。
子範徼巡諸鄉捕逐羣盜幾盡輒作長句勞苦行李
作者：黄庭堅
朝代：宋

白髮尉曹能挽弓，著鞭跨馬欲生風。
乃兄本是文章伯，此老真成矍鑠翁。
枹鼓諸村宵警報，牛羊幾處暮牢空。
得公萬戶開門卧，看取三年治最功。
孫不愚引開元故事請爲移春檻因而贈答
作者：黄庭堅
朝代：宋

南陌東城處處春，不須移檻損天真。
鬢毛欲白休辭飲，風雨無端只誤人。
鳥語提壺元自好，酒狂驚俗未應嗔。
稍尋綠樹爲詩社，更藉殘紅作醉茵。
孫不愚索飲九日酒已盡戲答一篇
作者：黄庭堅
朝代：宋

滿眼黄花慰索貧，可憐風物逐時新。
范丹出後塵生釜，郭泰歸來雨墊巾。
偶有清樽供壽母，遂無餘瀝及他人。
年豐酒價應須賤，爲子明年作好春。
學元翁作女兒浦口詩
作者：黄庭堅
朝代：宋

五老峰前萬頃江，女兒浦口鴛鴦雙。
驚飛何處沙上宿，夜雨釣船燈照窗。
學許氏說文贈諸弟
作者：黄庭堅
朝代：宋

六書章句苦支離，非復黄神太古時。
鳥跡蟲紋皆有法，猶勝雙陸伴兒嬉。
安樂泉頌
作者：黄庭堅
朝代：宋

姚子雪麴，杯色爭玉。
得湯郁郁，白雲生谷。
清而不薄，厚而不濁。
甘而不噦，辛而不螫。
老夫手風，須此晨藥。
眼花作頌，顛倒淡墨。
宋夫人挽詞
作者：黄庭堅
朝代：宋

往歲塗宮暗碧紗，傾城出祖路人嗟。
松柟峰下遷華寢，雪月光中咽曉笳。
有子今爲二千石，同州才數兩三家。
兒孫滿地厥衣舉，不見歸時桃李華。
宗室公壽挽詞二首·其一
作者：黄庭堅
朝代：宋

昔在熙寧日，葭莩接貴游。
題詩奉先寺，橫笛寶津樓。
天網恢中夏，賓筵禁列侯。
但聞劉子政，頭白更清修。
宗室公壽挽詞二首·其二
作者：黄庭堅
朝代：宋

昧旦鳴珂路，春朝禁殿班。
方看分寶玉，何意作丘山。
燕入風榮舞，花開日笑顔。
空餘杜陵淚，一爲漢中潸。
定交詩二首效鮑明遠體呈晁无咎·其一
作者：黄庭堅
朝代：宋

建酉金爲政，摇落草木衰。
除瓜隴畝凈，邵平無米炊。
滿家色藜藿，詩書不賙饑。
平生晁公子，正用此時來。
定交無一物，秋月以爲期。
執持荆山璧，要我雕琢之。
破斧不能柯，況乃玉無疵。
危冠論百揆，備樂奏四時。
成功彼有命，用舍君自知。
收身渺江湖，歲晚白鳥嬉。
開徑蒲葦中，倚鋤望君歸。
閉塞乃非道，不才當爾爲。
定交詩二首效鮑明遠體呈晁无咎·其二
作者：黄庭堅
朝代：宋

建鼓求亡子，原非入耳歌。
除去綠綺塵，水深山峨峨。
滿堂悅秦聲，君獨用此何。
平分感秋節，空闊湛金波。
定夜百蟲息，高論聽懸河。
執攬北斗柄，斟酌四時和。
破屋仰見星，得子喜且多。
危柱無安絃，野水自盈科。
成道在禮樂，成山在丘阿。
收此桑榆景，相從寄琢磨。
開懷溟海闊，百怪出蛟鼉。
閉藏願自愛，驚人取譴訶。
宜陽別元明用觴字韵
作者：黄庭堅
朝代：宋

霜鬚八十期同老，酌我仙人九醖觴。
明月灣頭松老大，永思堂下草荒凉。
千林風雨鶑求友，萬里雲天雁斷行。
別夜不眠聽鼠齧，非關春茗攪枯腸。
客自潭府來稱明因寺僧作靜照堂求予作
作者：黄庭堅
朝代：宋

客從潭府渡河梁，籍甚傳誇靜照堂。
正苦窮年對塵土，坐令合眼夢湖湘。
市門曉日魚蝦白，鄰舍秋風橘柚黄。
去馬來舟爭歲月，老僧元不下胡床。
宣九家賦雪
作者：黄庭堅
朝代：宋

都城窮臘月半破，晚來雪雲應朝課。
虛簷稍聞飄瓦聲，六花連空若推墮。
翩翩恐逐歌吹來，皎皎不受塵泥涴。
試尋高處望雙闕，佳氣蔥蔥寒貼妥。
遙知萬馬駕紫宸，把燭天街聽宮鏁。
吾人豈解占豐年，但喜酒樽宜附火。
石鼎香浮北焙茶，洪爐殻爆宣城果。
陸珍海異厭下筯，別索百種煩烹和。
僕奴睥睨費呼叱，主人愛客無不可。
憑向江船問子猷，山陰夜醉何如我。
北鄰長吉最能詩，怯寒正想重裘坐。
故遣長須屢送來，猶得王孫嘲飯顆。
宮亭湖
作者：黄庭堅
朝代：宋

左手作圓右手方，世人機敏便可爾。
一風分送南北舟，斟酌鬼神宜有此。
江津留語同濟僧，他日求我于宮亭。
吁嗟人蓋自有口，獨爲欒公不舉酒。
欒公千歲湖冥冥，白茅縮酒巫送迎。
朱轓皂蓋來託宿，不聽靈君專此屋。
雄鴨去隨鷗鳥飛，老巫莫歌望翁歸。
貝闕珠宮開水府，雨棟風簾豈來處。
平生來往湖上舟，一官四十已包羞。
靈君如願儻可乞，收此桑榆老故丘。
宿山家效孟浩然
作者：黄庭堅
朝代：宋

秋陽沈山西，委照藩落下。
霧連雲氣平，濛濛翳中野。
空村晚無人，一二小蝸舍。
老翁止客宿，喬木縻我馬。
松爐依稀煙，槁竹照清夜。
幽泉抱除鳴，生涯渺瀟灑。
翁家炊黄粱，殺雞延食罷。
問余所從誰，庸詎學丘也。
投身解世紛，恥問老農稼。
予生久邅回，百累未一謝。
斑斑吾親髮，弟妹逼婚嫁。
無以供甘旨，何緣敢閑暇。
安得釋此懸，相從老桑柘。
宿廣惠寺
作者：黄庭堅
朝代：宋

鴉啼殘照下層城，僧舍初寒夜氣清。
風亂竹枝垂地影，霜乾桐葉落階聲。
不遑將母傷今日，無以爲家笑此生。
都下苦無書信到，數行歸雁月邊橫。
宿舊彭澤懷陶令
作者：黄庭堅
朝代：宋

潛魚願深渺，淵明無由逃。
彭澤當此時，沈冥一世豪。
司馬寒如灰，禮樂卯金刀。
歲晚以字行，更始號元亮。
凄其望諸葛，骯髒猶漢相。
時無益州牧，指揮用諸將。
平生本朝心，歲月閱江浪。
空餘詩語工，落筆九天上。
向來非無人，此友獨可尚。
屬予剛制酒，無用酌杯盎。
欲招千載魂，斯文或宜當。
宿觀山
作者：黄庭堅
朝代：宋

暮發白下地，暝投觀山宿。
橫溪赤欄橋，一徑入松竹。
野僧如驚麏，避堂具燈燭。
我眠興視夜，部曲始炊熟。
筧水煙際鳴，萬籟入秋木。
平生萧洒興，本願終澗谷。
世累漸逼人，如垢不靧沐。
已成老翁爲，作吏長碌碌。
宿錢塘尉廨
作者：黄庭堅
朝代：宋

平湖繞舍山無盜，官事長閑俸有金。
安得終身爲禦寇，不辭兒女作吳音。
宿靈湯文室
作者：黄庭堅
朝代：宋

臨池濯吾足，汲水濯吾纓。
塵埃一謝去，神與體俱清。
月明漸映簷東出，置枕東床夜蕭瑟。
更無俗物敗人意，唯有清風入吾室。
宿黄山
作者：黄庭堅
朝代：宋

平時遊此每雍容，掩袂今來對晚風。
白首同歸人不見，黄山依舊月明中。
宿黄州觀音院鐘樓上
作者：黄庭堅
朝代：宋

鐘鳴山川曉，露下星斗濕。
老夫梳白頭，潘何塤篪集。
寂住閣
作者：黄庭堅
朝代：宋

莊周夢爲胡蝶，胡蝶不知莊周。
當處出生隨意，急流水上不流。
寄上叔父夷仲三首·其一
作者：黄庭堅
朝代：宋

少年有功翰墨林，中歲作吏幾陸沉。
庖丁解牛妙世故，監市履狶知民心。
萬里書來兒女瘦，十月山行冰雪深。
夢魂和月繞秦隴，漢節落毛何處尋。
寄上叔父夷仲三首·其三
作者：黄庭堅
朝代：宋

關寒塞雪欲嗣音，燕雁拂天河鯉沉。
百書不如一見面，幾日歸來兩慰心。
弓刀陌上望行色，兒女燈前語夜深。
更懷父子東歸得，手種江頭柳十尋。
寄上叔父夷仲三首·其二
作者：黄庭堅
朝代：宋

艱難聞道有歸音，部曲霜行璧月沉。
王春正月調玉燭，使星萬里朝天心。
頗令山海藏國用，乃見縣官恤民深。
經心隴蜀封疆守，必有人材備訪尋。
寄上高李令懷道
作者：黄庭堅
朝代：宋

李侯湖海士，瓜葛附婚友。
平生各轉蓬，未曾接樽酒。
寄聲維勞勤，江路常永久。
節物居然秋，蛻蟲悲高柳。
傳聞闢學館，鼓士薦豚韭。
能使珥筆黔，稍知忠信有。
驕虎縮爪距，詩禮開戶牖。
事勝感邦人，伐山謀不朽。
武功筆如椽，文字爛瓊玖。
謂予有書癖，摹篆寫科斗。
不珍金石刻，要我一揮肘。
安知乃兒戲，敢傳萬世後。
摩拂幼婦篇，慙非換鵝手。
公其勤勞來，嘉政民父母。
不用琢蒼崖，豐碑在人口。
寄傅君倚同年
作者：黄庭堅
朝代：宋

有情清江水，東下投豫章。
故人江上居，不寄書一行。
相思對明月，談笑如清光。
向風長歎息，孤雁起寒塘。
傾寫鬰結懷，因之東南翔。
姑氏有淑質，幽林蘭靜芳。
願因奉箕帚，蘋藻羞烝嘗。
念君方策名，要津邁騰驤。
引車入里門，觀者塞路旁。
雝雝求匹好，羔雁委潘楊。
顧惟蓬茅陋，豈能屈東牀。
眷言南鳴雁，七子伊在桑。
幸緣一日雅，結好永不忘。
寄六祖範和尚頌
作者：黄庭堅
朝代：宋

範公頭上著枷，涪翁脚上著杻。
且共彌勒過冬，閒坐地爐數九。
寄別說道
作者：黄庭堅
朝代：宋

數行嘉樹紅張錦，一派春波綠潑油。
回望江城見歸鳥，亂鳴雙櫓散輕鷗。
柳條折贈經年別，蘆箎吹成落日愁。
雙鯉寄書難盡信，有情江水尚回流。
寄別陳氏妹
作者：黄庭堅
朝代：宋

西風吹天雲，頃刻異秦越。
叔子從天東，忽與同姓別。
餞行在半塗，一食三四噎。
遙遙馬嘶斷，芳草迷車轍。
引襟滿眼淚，回首寸心折。
母氏孝且慈，愛養數毛髮。
諸兒恩至均，如指孰可齕。
汝今始歸人，綿綿比瓜瓞。
中畦不灌溉，芳意還銷歇。
黄鳥止桑楚，南山采薇蕨。
擇歸既甚明，寡取迺爲悅。
我開賢女傳，須己爲汝說。
在宋有伯姬，潔身若冰雪。
下堂失傅母，上堂就焚爇。
吾嘗嘉惠康，有婦皆明哲。
戮力事耦耕，甘貧至同穴。
彼於視三公，其猶吹一吷。
雍容二南閒，此婦真豪傑。
男兒何有哉，今壯而善耋。
逢時秉鈞軸，邂逅把旄鉞。
富貴多禍憂，朋黨相媒糵。
等之彀中遊，巧者未如拙。
勿以貧賤故，事人不盡節。
母儀尊聖善，婦道尚曲折。
葛生晚萋萋，絺綌代裘褐。
女工既有餘，枕簟清煩暍。
誰言淮蔡遠，曾不以日月。
跂予升高丘，佇望飛鳥滅。
善懷詩所歌，行矣勿惜別。
皇皇太史筆，期汝書英烈。
寄劉泗州
作者：黄庭堅
朝代：宋

生天生地常爲主，此事惟應作者知。
康濟小民歸一臂，屈伸由我更由誰。
寄劉泗州
作者：黄庭堅
朝代：宋

萬馬千艘要路津，禪翁新畫兩朱輪。
行春定得忘言對，金碧浮圖何姓人。
寄南陽謝外舅
作者：黄庭堅
朝代：宋

謝公遂偃蹇，南陽無舊廬。
天與解纓紱，元非傲當塗。
庖丁釋牛刀，衆手斫大軱。
白雲曲肱卧，青山滿牀書。
妙質落川澤，果然天網疏。
故知今人巧，未覺古人迂。
築場歲功休，夜泉鳴竹渠。
胸懷鬰壘塊，此物諒時須。
兒能了翁事，安用府中趨。
孫能誦翁詩，乃是千里駒。
人生行樂耳，用舍要自如。
我方神其拙，社櫟官道樗。
公猶憂斧斤，睥睨斲樽壺。
萬古身後前，芭蕉秋雨餘。
少年喜狡獪，叱化粒成珠。
謨功可歌舞，學古則暖姝。
所好果不同，未可一理驅。
眇思忘言對，安得南飛鳬。
鄙心生蔓草，萌芽望耘鉏。
離筵如昨日，春柳見霜枯。
未辱錦繡段，時蒙雙鯉魚。
憶昔參几杖，雍容覷規模。
引接開藻鑒，高明通事樞。
門生五七輩，寂寞半白鬚。
談經落麈尾，行樂從籃輿。
看竹辟彊宅，閱士黄公壚。
雪屋煮茶藥，晴簷張畫圖。
幽寺促燈火，青氈置摴蒱。
遶牀叫一擲，十白九雉盧。
蔡澤來分功，袁耽必上都。
開旗縱七走，破竹殄羣胡。
成梟燭爲明，挾長朋佐呼。
終飲見溫克，所爭匪錙銖。
誰令運甓翁，見謂牧豬奴。
事託丈人重，乃愛屋上烏。
舊言如對面，形迹滯舟車。
風簾想隠几，天籟鳴寒梧。
尚喜讀書否，還能把酒無。
鄴城渺塵沙，冠蓋若秋蕖。
相過問寒溫，意氣馳九衢。
楚客雖工瑟，齊人本好竽。
永懷溟海量，北斗不可斟。
勝夜親筆墨，因來明月珠。
寄季張
作者：黄庭堅
朝代：宋

園中看笋已成竹，階下種槐還得陰。
出門望君車馬絕，臨水問信鯉魚沈。
贈君以匠石斸泥之利器，淵明無絃之素琴。
此書到日可歸來，思子妙質爲知音。
寄家
作者：黄庭堅
朝代：宋

近別幾日客愁生，固知遠別難爲情。
夢回官燭不盈把，猶聽嬌兒索乳聲。
寄尉氏倉官王仲弓
作者：黄庭堅
朝代：宋

嘯臺有佳人，玄髮鑑䈂珥。
登高歌一曲，聽者傾城市。
門無行媒迹，草木倚憔悴。
人物方眇然，誰能委圭幣。
寄張仲謀
作者：黄庭堅
朝代：宋

好在張公子，清秋應苦吟。
衣穿慈母線，囊罄旅人金。
早晚辭天闕，歸來慰陸沈。
黄花一樽酒，期與爾同斟。
寄張仲謀次韵
作者：黄庭堅
朝代：宋

風力蕭蕭吹短衣，茅簷霜日淡暉暉。
天寒塞北雁行落，歲晚大梁書信稀。
湖稻初舂雲子白，家雞正有藁頭肥。
割鮮炊黍尋前約，公事可來君不違。
寄張宜父
作者：黄庭堅
朝代：宋

建德之國有佳人，明珠爲佩玉爲衣。
去國三歲阻音徽，所種桃李民愛之。
射陽城邊春爛漫，柳暗學宮鳥相喚。
追隨裘馬多少年，獨忍長饑把書卷。
讀書萬卷不直錢，逐貧不去與忘年。
虎豹文章被禽縛，何如達生自娛樂。
寄忠玉提刑
作者：黄庭堅
朝代：宋

市骨蘄千里，量珠買娉婷。
駑駘參逸駕，西子泣深屏。
吾人材高秀，胸次列渭涇。
嚴能喜劇部，持節按祥刑。
萑蒲稍衰息，郡縣或空囹。
讀書頭愈白，見士眼終青。
今時斤斧地，虛次待發硎。
早晚紫微禁，占來有使星。
寄懷元翁
作者：黄庭堅
朝代：宋

歲年豐稻秔，井邑盛煙火。
北園曾未窺，王事方勤我。
花枝互低昂，鳥語相許可。
觀物見歸根，撫時終宴坐。
搔首望四鄰，諸賢皆最課。
極工簿領書，甚辦米鹽顆。
平生短朱墨，吏考仰丞佐。
初無公侯心，骨相本寒餓。
明窗懷玉友，清絕吟楚些。
念君方坐曹，無因奉虛左。
寄懷公壽
作者：黄庭堅
朝代：宋

好賦梁王在日邊，重簾複幕鎖神仙。
莫因酒病疏桃李，且把春愁付管絃。
愚智相懸三十里，榮枯同有百餘年。
及身强健且行樂，一笑端須直萬錢。
寄懷藍六在延平
作者：黄庭堅
朝代：宋

貧賤相知若吾友，取端於此能更求。
德性委蛇結綠佩，文章璨爛珊瑚鉤。
與君千里共明月，思子一日如三秋。
願學延平兩龍劍，風波際會永同遊。
寄懷趙正夫奉議
作者：黄庭堅
朝代：宋

春皇撫宇宙，仁氣被園林。
草木懷元寵，松栢抱常心。
攬觀萬物表，有覺詠時禽。
一勸君沽酒，一起予投簪。
小人畏罪罟，澡雪奉官箴。
雞鳴風雨晦，鶴鳴澗谷陰。
維此方寸寶，日月所照臨。
澤蒲漸綠弱，山桃破紅深。
永懷寂寞人，黄卷事幽尋。
虛窗馳野馬，宴坐醉古今。
鴛鴦求好匹，笙磬和同音。
何時聞笑語，清夜對橫琴。
寄新茶與南禪師
作者：黄庭堅
朝代：宋

筠焙熟香茶，能醫病眼花。
因甘野夫食，聊寄法王家。
石鉢收雲液，銅缾煮露華。
一甌資舌本，吾欲問三車。
寄晁元忠十首·其一
作者：黄庭堅
朝代：宋

國工裁白璧，巧冶鑄干將。
成爲萬乘器，貫日吐寒光。
其誰湔拂汝，歲月海生桑。
蛛網連城玉，苔生百鍊剛。
寄晁元忠十首·其一〇
作者：黄庭堅
朝代：宋

臨川往長懷，神交可心晤。
文章不經世，風期南山霧。
化蟲哦四時，悲喜各有故。
吾獨無間然，子規勸歸去。
寄晁元忠十首·其七
作者：黄庭堅
朝代：宋

濟岱有佳人，肌膚若冰雪。
我願從之遊，補我黥與刖。
了不解人嗔，真成一癡絕。
櫟社定頹然，聊用神吾拙。
寄晁元忠十首·其三
作者：黄庭堅
朝代：宋

沙擁大江水，泥封函谷關。
古來世上雄，宰木風雨寒。
魯儒守一經，亦有澗谷槃。
何事窮愁極，江南庾子山。
寄晁元忠十首·其九
作者：黄庭堅
朝代：宋

蛾眉在蒿萊，金玉千里音。
遙思甑生塵，汗漫觀古今。
沉冥驚人句，摹寫詠時禽。
無爲愁肝腎，君子要刳心。
寄晁元忠十首·其二
作者：黄庭堅
朝代：宋

子雲賦逐貧，退之文送窮。
二作雖類俳，頗見壯士胸。
晁子問行津，欲濟無山窮。
著書蓬蒿底，端有古人風。
寄晁元忠十首·其五
作者：黄庭堅
朝代：宋

楚宮細腰死，長安眉半額。
比來翰墨場，爛漫多此色。
文章本心術，萬古無轍迹。
吾嘗期斯人，隠若一敵國。
寄晁元忠十首·其八
作者：黄庭堅
朝代：宋

山公懷涇渭，濬沖遭鑒賞。
代豈無若人，吹噓青雲上。
念君如濟水，抱清伏泉壤。
行潦酌尊彝，吾猶恃源往。
寄晁元忠十首·其六
作者：黄庭堅
朝代：宋

北書來無期，雁不到梅嶺。
欲遺雙鯉魚，楓葉江路永。
平生中心願，褊短不獲騁。
富貴安可爲，吾亦有岑鼎。
寄晁元忠十首·其四
作者：黄庭堅
朝代：宋

河清無人待，蘭芳無人采。
山空露團團，葛蔓石磊磊。
世有傾國媒，一笑珠百琲。
往時禰處士，顛倒孔北海。
寄朱樂仲
作者：黄庭堅
朝代：宋

故人昔在國北門，鄰舍杖藜對樽酒。
十五年餘乃一逢，黄塵急流語馬首。
懶書愧見南飛鴻，君居三十六峰東。
我心想見古人面，曉雨垂虹到望崧。
寄李次翁
作者：黄庭堅
朝代：宋

雨斷山川明，花深鳥烏樂。
枯骨不霑名，古今同一壑。
惟有在世時，聊厚不爲薄。
南箕與北斗，親友多離索。
斯文如舊歡，李侯極磊落。
頗似元魯山，用心撫疲弱。
不以民爲梯，俯仰無所怍。
胸中種妙覺，歲晚期必穫。
然膏夜讀書，見聖宜有作。
文字寄我來，官郵遠飛橐。
世緣心已死，儻得萬金藥。
寄杜家父二首·其一
作者：黄庭堅
朝代：宋

紅紫爭春觸處開，九衢終日犢車雷。
閒情欲被春將去，鳥喚花驚只麽回。
寄杜家父二首·其二
作者：黄庭堅
朝代：宋

風塵點汙青春面，自汲寒泉洗醉紅。
徑欲題詩嫌浪許，杜郎覓句有新功。
寄清新二禪師頌·其一
作者：黄庭堅
朝代：宋

石公來斲鼻端塵，無手人來斧鑿親。
白牯貍奴心即佛，銅睛虎眼主中賓。
自携瓶去沽村酒，幻著衫來作主人。
萬里相看如對面，死心寮裏有清新。
寄清新二禪師頌·其二
作者：黄庭堅
朝代：宋

死心寮裏有清新，把斷黄河塞要津。
一段風濤驚徹底，箇中無我爾無人。
夢驚蛇咬慞惶走，痛學尋毉□有神。
此是如來正法藏，覺來牀上笑番身。
寄耿令幾父過新堂邑作迺幾父舊治之地
作者：黄庭堅
朝代：宋

呼船凌大河，驅馬踏平沙。
道傍開新邑，千戶有生涯。
四衢平且直，綠槐陰縣衙。
問誰作此邑，耆舊對予嗟。
前日耿令君，遷民出坳窊。
始遷民懷土，異端極紛拏。
既遷人氣和，草木茂萌芽。
桃李雖不言，春風滿城花。
陵陂青青麥，煙雨潤桑麻。
自非耿令君，大澤荒蒹葭。
白頭晏起飯，襁褓語嘔啞。
自非耿令君，漂轉隨魚蝦。
豈弟民父母，不專司斂賒。
令君兩男兒，有德必世家。
問令今安在，解官駕柴車。
當時舞文吏，白璧强生瑕。
令君袖手去，不忍試虎牙。
人往惜事廢，感深知政嘉。
我聞耆舊語，歎息至昏鴉。
定知循吏傳，來者不能加。
今爲將軍客，軒蓋湛光華。
幕府省文書，醉歸接䍦斜。
懷寶仁者病，偷安道之邪。
勉哉思愛日，贈言同馬檛。
寄舒申之戶曹
作者：黄庭堅
朝代：宋

吉州司戶官雖小，曾屈詩人杜審言。
今日宣城讀書客，還趨手板傍轅門。
江山依舊歲時改，桃李欲開煙雨昏。
公退但呼紅袖飲，剩傳歌曲教新翻。
寄袁守廖獻卿
作者：黄庭堅
朝代：宋

公移猥甚叢生筍，訟牒紛如蜜分窠。
少得曲肱成夢蝶，不堪衙吏報鳴鼉。
已荒里社田園了，可奈春風桃李何。
想見宜春賢太守，無書來問病維摩。
寄裴仲謨
作者：黄庭堅
朝代：宋

交游二十年，義等親骨肉。
風雨漂我巢，公亦未有屋。
寄聲來問安，足音到空谷。
我家輦轂下，薪桂炊白玉。
在官與影俱，衣綻髮曲局。
天機行日月，春事勤草木。
念公篤行李，野飯中道宿。
驚沙卷旍旗，烏尾城角謖。
騷騷家治具，夫子且歸沐。
作書寄後乘，爲我遣臣僕。
起居太夫人，并問相與睦。
寄賀方回
作者：黄庭堅
朝代：宋

少游醉卧古藤下，誰與愁眉唱一盃。
解作江南斷腸句，只今唯有賀方回。
寄陳適用
作者：黄庭堅
朝代：宋

日月如驚鴻，歸燕不及社。
清明氣妍暖，亹亹向朱夏。
輕衣頗宜人，裘褐就椸架。
已非紅紫時，春事歸桑柘。
空餘車馬跡，顛倒桃李下。
新晴百鳥語，各自有匹亞。
林中僕姑歸，苦遭拙婦駡。
氣候使之然，光陰促晨夜。
解甲號清風，即有幽蟲化。
朱墨本非工，王事少閒暇。
幸蒙餘波及，治郡得黄霸。
邑鄰陳太丘，威德可資借。
决事不遲疑，敏手擘太華。
頗復集紅衣，呼僚飲休暇。
歌梁韵金石，舞地委蘭麝。
寄我五字詩，句法窺鮑謝。
亦嘆簿領勞，行欲問田舍。
相期黄公壚，不異秦人炙。
我初無廊廟，身願執耕稼。
今將荷鋤歸，區芋畦甘蔗。
觀君氣如虹，千輩可陵跨。
自當出懷璧，往取連城價。
賜地買歌僮，珠翠羅廣厦。
富貴不相忘，寄聲相慰藉。
寄頓二主簿時在縣界首部夫鑿石塘河
作者：黄庭堅
朝代：宋

楊柳青青春向分，遙知河曲萬夫屯。
侵星部曲隨金鼓，带月旌旗宿渚亹。
畚插如雲聲洶洶，風埃成霧氣昏昏。
已令訪問津頭路，行約青帘共一樽。
寄題安福李令先春閣
作者：黄庭堅
朝代：宋

宮殿繞風煙，江山壯城郭。
令君蓺桃李，面春築飛閣。
春至最先知，雨露徧花藥。
是日勸農桑，冰銷土膏作。
絃歌出縣齋，裴回問民瘼。
雞犬聲相聞，嬰此簿領縛。
安得携手嬉，烹茶煨鴨脚。
寄題安福李令愛竹堂
作者：黄庭堅
朝代：宋

淵明喜種菊，子猷喜種竹。
託物雖自殊，心期俱不俗。
千載得李侯，異世等風流。
爲官恐是陶彭澤，愛竹最知王子猷。
寒窗對酒聽雨雪，夏簟烹茶卧風月。
小僧知令不凡材，自掃竹根培老節。
富貴于我如浮雲，安可一日無此君。
人言愛竹有何好，此中難爲俗人道。
我于此物更不疏，一官窘束何由到。
寄題安福李令適軒
作者：黄庭堅
朝代：宋

琳宮接叢霄，淥水連翠微。
幽花露林薄，好鳥娛清輝。
道人勤洒掃，令尹每忘歸。
孝慈民父母，虎去蝗退飛。
來思僚友同，歌舞醉紅衣。
定知與民樂，吏瘦吾民肥。
寄題榮州祖元大師此君軒
作者：黄庭堅
朝代：宋

王師學琴三十年，響如清夜落澗泉。
滿堂洗盡箏琶耳，請師停手恐斷絃。
神人傳書道人命，死生貴賤如看鏡。
晚知直語觸憎嫌，深藏幽寺聽鐘磬。
有酒如澠客滿門，不可一日無此君。
當時手栽數寸碧，聲挾風雨今連雲。
此君傾蓋如故舊，骨相奇怪清且秀。
程嬰杵臼立孤難，伯夷叔齊采薇瘦。
霜鐘堂上弄秋月，微風入絃此君悅。
公家周彥筆如椽，此君語意當能傳。
寄題欽之草堂
作者：黄庭堅
朝代：宋

河南有伏流，經營太行根。
盛德不終晦，發爲清濟源。
公家濟源上，太行正當門。
修竹带藩籬，百禽鳴朝暾。
仰視浮雲作，俯窺流水奔。
相望有盤谷，李愿故居存。
主人國之老，實惟商巖孫。
斑行昔供奉，屢進逆耳言。
天子色爲動，群公聲亦吞。
肅肅冰霜際，不改白玉溫。
出處士所重，其微難具論。
公勿懷草堂，朝庭待公尊。
寄題瑩中野軒
作者：黄庭堅
朝代：宋

開軒城市如村落，人似往時陳太邱。
暄景半窗行野馬，雨寒疏竹上牽牛。
平生江海心猶在，退食詩書吏罷休。
□□□□□□力，必知耆舊想風流。
寄餘干徐隠甫
作者：黄庭堅
朝代：宋

江行長邅回，風水憂索米。
相逢解人頤，高士徐孺子。
鸕鷀葭葦間，煮茗當酌醴。
夜船餉蒸鵝，白髮厭甘旨。
東江始分風，苔網饋百紙。
遣兵夜賦詩，月冷石齒齒。
別來星環天，再見艷桃李。
寄聲良勞勤，報我闕雙鯉。
但聞佳邑政，杻械生菌耳。
頗聞延諸儒，破訟作詩禮。
顧予白下邑，庭聚雨前蟻。
珥筆誦漢章，錐刀爭未已。
初無得民具，名實正爾爾。
願聞庖丁方，江湖天到水。
遙知解千牛，袖手笑血指。
書來儻垂教，改事從此始。
寄黄幾復
作者：黄庭堅
朝代：宋

我居北海君南海，寄雁傳書謝不能。
桃李春風一杯酒，江湖夜雨十年燈。
持家但有四立壁，治病不蘄三折肱。
想得讀書頭已白，隔溪猿哭瘴溪藤。
寄黄從善
作者：黄庭堅
朝代：宋

故人千里隔談經，想見牛刀刃發硎。
渴雨芭蕉心不展，未春楊柳眼先青。
鳬飛葉縣郎官宰，虹貫江南處士星。
天子文思求逆耳，吾宗一爲試雷霆。
寄黄龍清老三首·其一
作者：黄庭堅
朝代：宋

萬山不隔中秋月，一雁能傳寄遠書。
深密伽陀枯戰筆，真成相見問何如。
寄黄龍清老三首·其三
作者：黄庭堅
朝代：宋

騎馿覓馿但可笑，非馬喻馬亦成癡。
一天月色爲誰好，二老風流只自知。
寄黄龍清老三首·其二
作者：黄庭堅
朝代：宋

風前橄欖星宿落，日下桄榔羽扇開。
昭默堂中有相憶，清秋忽遣化人來。
寫真自贊五首·其一
作者：黄庭堅
朝代：宋

飲不過一瓢，食不過一簞。
田夫亦不改其樂，而夫子不謂之能賢，何也。
顔淵當首出萬物，而奉以四海九州。
而享之若是，故曰人不堪其憂。
若余之於山澤，魚在深藻。
鹿得豐草，伊其野性則然。
蓋非抱陸沈之屈，懷迷邦之寶。
既不能詩成無色之畫，畫出無聲之詩。
又白首而不聞道，則奚取於似摩詰爲。
若乃登山臨水，喜見清揚。
豈以優孟爲孫叔敖，虎賁似蔡中郎者耶。
寫真自贊五首·其五
作者：黄庭堅
朝代：宋

似僧有髮，似俗無塵。
作夢中夢，見身外身。
寺齋睡起二首·其一
作者：黄庭堅
朝代：宋

小黠大癡螳捕蟬，有餘不足夔憐蚿。
退食歸來北窗夢，一江風月桃李船。
寺齋睡起二首·其二
作者：黄庭堅
朝代：宋

桃李無言一再風，黄鸝惟見綠葱葱。
人言九事八爲律，儻有江船吾欲東。
將歸葉先寄明復季常
作者：黄庭堅
朝代：宋

初日照屋山，好鳥哢簷角。
卷簾吏却掃，齋舍寒蕭索。
呼兒篘春醪，期與夫子酌。
簡書驅我出，衝雪凍兩脚。
莫行星輝輝，曉起雞喔喔。
青煙過空村，商旅無遠橐。
豈不欲少留，王事苦敦薄。
平生白眼人，今日折腰諾。
可憐五斗米，奪我一溪樂。
公等何逍遙，睥睨寄講學。
談犀振清風，棋局落秋雹。
雲陰愁濛鴻，山路險犖确。
慎無告歸軒，使我數日惡。
羸驂逆歸心，旋濘蹶霜濼。
悲嘶惜鄣泥，短箠冷難捉。
南征喜氣動，迎面蛛絲落。
買網鱠金橙，歸償炊黍約。
對酒次前韵寄懷元翁
作者：黄庭堅
朝代：宋

花光漸寒食，木燧催國火。
沽酒鳥勸人，懷賢吾忘我。
事往墮甑休，心知求田可。
可人不在眼，樽俎思促坐。
有生常倥傯，無暇天所課。
不解聞健飲，俄成一蓬顆。
泥鈞埏萬物，寒暑勤五佐。
豈其懷愛憎，私使我窮餓。
醉招魂不來，浪下巫陽些。
夢成少年嬉，走馬章臺左。
對酒歌答謝公靜
作者：黄庭堅
朝代：宋

我爲北海飲，君作東武吟。
看君平生用意處，蕭灑定自知人心。
南陽城邊雪三日，愁陰不能分皂白。
摧輪踠蹄泥數尺，城門晝開眠賈客。
移人僵尸在旦夕，誰能忍饑待食麥。
身憂天下自有人，寒士何者愁填臆。
民生正自不願材，可乘以車可鞭策。
君不見海南水沈紫栴檀，碎身百鍊金博山。
豈如不蒙斧斤賞，老大絕崖霜雪間。
投身有用禍所集，何況四達之衢井先汲。
昨日青童天上回，手捧玉帝除書來。
一番通籍清都闕，百身書名赤城臺。
飛昇度世無虛日，怪我短褐趨塵埃。
顧謂彼童子，此何預人事。
但對清樽即眼開，一杯引人著勝地。
傳聞官酒亦自清，徑須沽取續吾瓶。
南山朝來似有意，今夜儻放春月明。
小鴨
作者：黄庭堅
朝代：宋

小鴨看從筆下生，幻法生機全得妙。
自知力小畏滄波，睡起晴沙依晚照。
巖下放言五首·池亭
作者：黄庭堅
朝代：宋

水嬉者游魚，林樂者啼鳥。
志士仁人觀其大，薪翁笱婦利其小。
有美一人，獨燕居萬物之表。
己未過太湖僧寺得宗汝爲書寄山蕷白酒長韵詩寄答
作者：黄庭堅
朝代：宋

從學晚聞道，謀官無見功。
早衰觀水鑒，內熱愧鄰邦。
比鄰有宗侯，治劇乃雍容。
摩手撫鰥寡，藁碪磔强梁。
桃李與荆棘，稱物施露霜。
政經甚縝密，私不蚍蜉通。
吏舍無請賕，家有侯在堂。
府符下鹽策，縣官勸和羹。
作民敏風雨，令先諸邑行。
我居萬夫上，闒惰世無雙。
此邑宅巖巖，里中頗秦風。
翁媼無恙時，出分如峰房。
一錢氣不直，白梃及父兄。
簪筆懷三尺，揖我謂我臧。
向來豪傑吏，治之以牛羊。
我不忍敵民，教養如兒甥。
荆雞伏鵠卵，久望羽翼成。
訟端洶洶來，諭去稍聽從。
尚餘租庸調，歲歲稽法程。
按圖索家資，四壁達牖窗。
揜目鞭扑之，桁楊相推掁。
身欲免官去，駑馬戀豆糠。
所以積廩鹽，未使戶得烹。
八月釃社酒，公私樂年登。
遣徒與會稽，而悉走荻篁。
吾惟不足遣，夙駕略我疆。
邑西軱戾地，是嘗嬰吾鋒。
齦齕其强宗，彼乃可使令。
夙夜于遠郊，草露沾帷裳。
入磴履虎尾，捫蘿觸蠆芒。
借問夕何宿，煙邊數峰橫。
松竹不見天，蟠空作秋聲。
谷鳥與溪瀨，合絃琵琶箏。
稅駕亂石間，巖寺鳴疏鐘。
山農頗來服，見其父孫翁。
苦辭王賦遲，戶戶無積藏。
民病我亦病，呻吟達五更。
韵爲誦書語，行歌類楚狂。
舉鞭問嘉禾，秣馬可及城。
惜哉憂城旦，不得對榻牀。
灑筆付飛鳥，北風吹報章。
書回銀鉤壯，句與麝煤香。
浮蛆撥官醅，傾壺嫩鵝黄。
山氣常蓊㔩，此物可屢觴。
蕷藥割紫藤，開籠喜手封。
味溫頗宜人，芼以石飴薑。
舉盃引藥糜，詠詩對寒江。
寄聲甚勞苦，相思秋月明。
我邑萬戶鄉，其民資嚚凶。
欲割以壽公，使之承化光。
反以來壽我，中有吞舟鯨。
銅墨俱王命，職思慰孤惸。
何時賭一擲，燒燭呪明瓊。
希仲招飲李都尉北園
作者：黄庭堅
朝代：宋

曉踏驊騮傍古牆，北園同繫紫游韁。
主人情厚杯無算，別館春深日正長。
楊柳陰斜移坐晚，酴醾花暗染衣香。
夜深恐觸金吾禁，走馬天街趁夕陽。
常父惠示丁卯雪十四韵謹同韵賦之
作者：黄庭堅
朝代：宋

春皇賦上瑞，來寧黄屋憂。
下令走百神，大雲庇九丘。
風聲將仁氣，艷艷生瓦溝。
寒花舞零亂，表裏照皇州。
千門委圭璧，曉日不肯收。
元年冬無澤，穴處長螟蟊。
兩宮初旰食，補衮獻良籌。
有道四夷守，無征萬邦休。
耆年秉國論，涇渭極分流。
輟耒入班品，逸民盡歸周。
股肱共一體，間不容戈矛。
人材如金玉，同美異剛柔。
正須衆賢和，乃可疏共吺。
改絃張敝法，病十九已瘳。
王指要不匿，蝕非日月羞。
桑林請六事，河水問九疇。
天意果然得，玄功與吾謀。
此物有嘉德，占年在麥秋。
近臣知天喜，玉色動冕旒。
儒館無他事，作詩配崇丘。
常父答詩有煎點徑須煩綠珠之句復次韵戲答
作者：黄庭堅
朝代：宋

小鬟雖醜巧妝梳，掃地如鏡能檢書。
欲買娉婷供煮茗，我無一斛明月珠。
知公家亦闕掃除，但有文君對相如。
正當爲公乞如願，作牋遠寄宮亭湖。
平原宴坐二首·其一
作者：黄庭堅
朝代：宋

老作儒生不解事，江南有田歸荷鋤。
北窗風來舉書葉，猶似勸人勤讀書。
平原宴坐二首·其二
作者：黄庭堅
朝代：宋

黄落委庭觀九州，蟲聲日夜戒衣裘。
金錢滿地無人費，一斛明珠薏苡秋。
平原郡齋二首·其一
作者：黄庭堅
朝代：宋

生平浪學不知株，江北江南去荷鋤。
窗風文字翻葉葉，猶似勸人勤讀書。
平原郡齋二首·其二
作者：黄庭堅
朝代：宋

成巢不處避歲鵲，得巢不安呼婦鳩。
金錢滿地無人費，一斛明珠薏苡秋。
平陰張澄居士隠處三詩·亨泉
作者：黄庭堅
朝代：宋

水德通萬物，發源會時亨。
伏坎非心願，成川且意行。
栖遲林丘下，欲濯無塵纓。
杖藜逢載酒，一瓢酌餘清。
平陰張澄居士隠處三詩·仁亭
作者：黄庭堅
朝代：宋

無心經世網，有道藏丘山。
養生息天黥，藝木印歲寒。
德人牆九仞，强學窺一斑。
張侯大雅質，結髮闖儒關。
奇贏或諧偶，老大嘗艱難。
築亭上雲雨，日月轉朱欄。
牀敷聽萬籟，我家頗寬閒。
牧牛有坦途，亡羊自多端。
市聲鏖午枕，常以此心觀。
平陰張澄居士隠處三詩·復庵
作者：黄庭堅
朝代：宋

舂糧出求仁，行李彌宇宙。
久客渺愁人，馬饑僕夫瘦。
歸來一丘中，萬事不改舊。
禾黍鋤其驕，牛羊鞭在後。
隠几天籟寒，六鑿忽通透。
幾復寄檳榔且答詩勸予同種復次韵寄之
作者：黄庭堅
朝代：宋

少來不食蟻丘漿，老去得意漆園方。
鑑中已失兒時面，忍能乞與兵作郎。
幾復讀莊子戲贈
作者：黄庭堅
朝代：宋

蜩化搶榆枋，鵬化摶扶摇。
大椿萬歲壽，糞英不重朝。
有待於無待，定非各逍遙。
譬如宿舂糧，所詣豈得遼。
漆園槁項翁，聞風獨參寥。
物情本不齊，顯者桀與堯。
烈風號萬竅，雜然吹籟簫。
聲隨器形異，安可一律調。
何嘗用吾私，總領使同條。
惜哉向郭誤，斯文晚未昭。
胡不弃影事，直以神理超。
木資不才生，雁得不才死。
投身死生中，未可優劣比。
深藏無所用，一寓不得已。
逍遙同我誰，歲暮於吾子。
幾道復覓檳榔
作者：黄庭堅
朝代：宋

蠻煙雨裏紅千樹，逐水排痰肘後方。
莫笑忍饑窮縣令，煩君一斛寄檳榔。
庚寅乙未猶泊大雷口
作者：黄庭堅
朝代：宋

廣原嘷終風，發怒土囊口。
萬艘萍無根，乃知積水厚。
龍鱗火熒熒，鞭笞雷霆走。
公私連檣休，森如束春韭。
倚筇蒹葭灣，垂楊欲生肘。
雄文酬江山，惜無韓與柳。
五言呻吟內，慚愧陶謝手。
送菜煩鄰船，買魚熟溪友。
兒童報晦冥，正晝見箕斗。
吾方廢書眠，鼻鼾鞲囊吼。
猶防盜窺家，嚴鼓申夜守。
冶城謝公墩，牛渚蕩子婦。
何時快登臨，篙師分牛酒。
庚申宿觀音院
作者：黄庭堅
朝代：宋

谷底一墟落，地形如盎盆。
榱題相照耀，其民頗家溫。
土風甚于秦，不可借釜甗。
僧屋無陶瓦，剪茅蒼竹樊。
借問僧安在，乞飯走諸門。
人鬨鳥烏語，簟凉風水文。
旁有蜂蜜廬，頗聞衙集喧。
將雨蟻爭丘，鏖兵復追奔。
紅英委鳳翼，赤幘峨雞冠。
汲烹寒泉窟，伐竹古松根。
相戒莫浪出，月黑虎夔藩。
庭堅以去歲九月至鄂登南樓歎其制作之美成長句久欲寄遠因循至今書呈公悅
作者：黄庭堅
朝代：宋

江東湖北行畫圖，鄂州南樓天下無。
高明廣深勢抱合，表裏江山來畫閣。
雪筵披襟夏簟寒，胸吞雲夢何足言。
庾公風流冷似鐵，誰其繼之方公悅。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首·其一
作者：黄庭堅
朝代：宋

鵠白不以烏，蘭香端爲誰。
外家秉明德，晚與世參差。
乖離歲十二，會面卒卒期。
何言灊丘底，玉稻同一炊。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首·其一〇
作者：黄庭堅
朝代：宋

親依爲日淺，愛不舍我眠。
教我如牧羊，更著後者鞭。
得邑邇梅嶺，開花向春妍。
碌碌幸苟免，稱觴大人前。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首·其七
作者：黄庭堅
朝代：宋

負薪反羊裘，愛表只傷裏。
補紉雖云工，歲晏安可恃。
洗心如秋天，六合無塵滓。
浮雲風去來，在彼不在此。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首·其三
作者：黄庭堅
朝代：宋

少小長母家，拊憐輩諸童。
食貧走八方，略已一老翁。
不能成宅相，頗似舅固窮。
何以報嘉德，取琴作南風。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首·其九
作者：黄庭堅
朝代：宋

解衣卧相語，濤波夜掀牀。
十年身百憂，險阻心已降。
涉旬風更雨，宿昔燭生光。
衾幬無端冷，明月一船霜。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首·其二
作者：黄庭堅
朝代：宋

滄江渺無津，同濟共安危。
四海非不廣，舅甥自相知。
孔鸞在榛梅，鷦鷯亦一枝。
千里同明月，相期不磷緇。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首·其五
作者：黄庭堅
朝代：宋

江都克家才，萬卷書插架。
願言渠出仕，從舅問耕稼。
誰云瀕老境，此子即長夜。
歸歟淼前期，蒔橘鋤甘蔗。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首·其八
作者：黄庭堅
朝代：宋

阿髯學升堂，幹母思靡悔。
文成藝桃李，不言行道兌。
阿蘇妙言語，機警欲無對。
子姓何預人，蘭玉要可佩。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首·其六
作者：黄庭堅
朝代：宋

曩窺涉世方，白駒且場穀。
平生漫歲晚，志尚向山木。
返身觀小醜，真成覆車犢。
否臧太磊磊，從此更三復。
庭堅得邑太和六舅按節出同安邂逅于皖公溪口風雨阻留十日對榻夜語因詠誰知風雨夜復此對牀眠別後覺斯言可念列置十字字爲八句寄呈十首·其四
作者：黄庭堅
朝代：宋

德人心寂寥，立朝實莊語。
虎節坐山城，孤雲猶能雨。
文章被甥姪，孝友諧婦女。
偃息一畝宮，植梅當歌舞。
庭誨惠鉅硯
作者：黄庭堅
朝代：宋

郭君大硯如南溟，化我霜毫作鵬翼。
安得剡藤三千尺，書九萬字無渴墨。
廖致平送綠荔支爲戎州第一王公權荔支綠酒亦爲戎州第一
作者：黄庭堅
朝代：宋

王公權家荔支綠，廖致平家綠荔支。
試傾一杯重碧色，快剝千顆輕紅肌。
撥醅蒲萄未足數，堆盤馬乳不同時。
誰能同此勝絕味，唯有老杜東樓詩。
廖袁州次韵見答并寄黄靖國再生傳次韵寄之
作者：黄庭堅
朝代：宋

春去懷賢感物多，飛花高下罥絲窠。
傳聞治境無戾虎，更道豐年鳴白鼉。
史筆縱橫窺寶鉉，詩才清壯近陰何。
寄聲千萬相勞苦，如倚胡牀得按摩。
延壽寺僧小軒極蕭灑予爲名曰林樂取莊生所謂林樂而無形者并爲賦詩
作者：黄庭堅
朝代：宋

積雨靈香潤，晚風紅藥翻。
盥手散經帙，烹茶洗睡昏。
野僧甚淳古，養拙賁邱園。
風懷交四境，蓬藋底百椽。
山林臯壤歟，可爲知音言。
而我與人樂，因之名此軒。
孟夏嫗萬物，正晝晦郊原。
隔牆見牛羊，定知春笋繁。
俄頃倒干戈，水攻仰翻盆。
地中鳴鼓角，百萬薄懸門。
部曲伏牀下，少定未寒暄。
疾雷將雨電，破柱取蛟蚖。
我初未知爾，宴坐潄靈根。
諒知岑寂地，竟可安元元。
延壽寺見紅藥小魏揚州號爲醉西施
作者：黄庭堅
朝代：宋

醉紅如墮珥，奈此惱人香。
政爾無言笑，未應吳國亡。
弈棋二首呈任公漸·其一
作者：黄庭堅
朝代：宋

偶無公事負朝暄，三百枯棋共一樽。
坐隠不知巖穴樂，手談勝與俗人言。
簿書堆積塵生案，車馬淹留客在門。
戰勝將驕疑必敗，果然終取敵兵翻。
弈棋二首呈任公漸·其二
作者：黄庭堅
朝代：宋

偶無公事客休時，席上談兵校兩棋。
心似蛛絲遊碧落，身如蜩甲化枯枝。
湘東一目誠甘死，天下中分尚可持。
誰謂吾徒猶愛日，參橫月落不曾知。
張仲謀家堂前酴醾委地
作者：黄庭堅
朝代：宋

沈水衣籠白玉苗，不蒙湔拂苦無聊。
煩君斫取西莊柳，扶起春風十萬條。
張仲謨許送河鯉未至戲督以詩
作者：黄庭堅
朝代：宋

浮蛆琰琰動春醅，張仲臨津許鱠材。
鹽豉欲催蓴菜熟，霜鱗未貫柳條來。
日晴魚網應曾曬，風軟河冰必暫開。
莫誤曉窗占食指，仍須持取報章回。
張大同寫予真請自贊
作者：黄庭堅
朝代：宋

秀眉廣宇，不如魯山。
槁項黄馘，不如漆園。
韜光匿名，將在雙井。
談玄說妙，熱謾兩川。
枯木突兀，死灰不然。
虛舟送物，成百漏船。
彌陀贊
作者：黄庭堅
朝代：宋

彌陀願滿衆生界，衆生界是本來心。
良由自心取自心，往來西方極樂國。
蹔時斂念門戶開，處處文殊入普賢。
親見本身無量壽，情與無情成正覺。
彫陂
作者：黄庭堅
朝代：宋

彫陂之水清且泚，屈爲印文三百里。
呼船載過七十餘，褰裳亂流初不記。
竹輿嶇𡹄山徑凉，僕姑呼婦聲相倚。
篁中猶道泥滑滑，僕夫慘慘耕夫喜。
窮山爲吏如漫郎，安能爲人作嚆矢。
老僧迎謁喜我來，吾以王事篤行李。
知民虛實應縣官，我寧信目不信耳。
僧言生長八十餘，縣令未曾身到此。
彭女禮北斗圖頌
作者：黄庭堅
朝代：宋

白足禮江沙，七星在雲表。
洗心無一塵，缺月西南曉。
往歲過廣陵值早春嘗作詩云春風十里珠簾捲彷彿三生杜牧之紅藥梢頭初繭栗揚州風物鬢成絲今春有自淮南來者道揚州事戲以前韵寄王定國二首·其一
作者：黄庭堅
朝代：宋

淮南二十四橋月，馬上時時夢見之。
想得揚州醉年少，正圍紅袖寫烏絲。
往歲過廣陵值早春嘗作詩云春風十里珠簾捲彷彿三生杜牧之紅藥梢頭初繭栗揚州風物鬢成絲今春有自淮南來者道揚州事戲以前韵寄王定國二首·其二
作者：黄庭堅
朝代：宋

日邊置論誠深矣，聖處時中乃得之。
莫作秋蟲促機杼，貧家能有幾絇絲。
徐孺子祠堂
作者：黄庭堅
朝代：宋

喬木幽人三畝宅，生芻一束向誰論。
藤蘿得意干雲日，簫鼓何心進酒樽。
白屋可能無孺子，黄堂不是欠陳蕃。
古人冷淡今人笑，湖水年年到舊痕。
從丘十四借韓文二首·其一
作者：黄庭堅
朝代：宋

吏部文章萬世，吾求善本編窺。
散帙雲窗棐几，同安得見丘遲。
從丘十四借韓文二首·其二
作者：黄庭堅
朝代：宋

中有先君手澤，丹鉛點勘書詩。
莫惜借行千里，他日還君一鴟。
從人求花
作者：黄庭堅
朝代：宋

舍南舍北勃姑啼，體中不佳陰雨垂。
欲向黄梅問消息，背陰合有兩三枝。
從張仲謀乞蠟梅
作者：黄庭堅
朝代：宋

聞君寺後野梅發，香蜜染成宮樣黄。
不擬折來遮老眼，欲知春色到池塘。
從斌老乞苦筍
作者：黄庭堅
朝代：宋

南園苦笋味勝肉，籜龍稱冤莫采錄。
煩君更致蒼玉束，明日風雨皆成竹。
從時中乞蒲團
作者：黄庭堅
朝代：宋

撲屋陰風雪作團，織蒲投我最宜寒。
君當自致青雲上，快取金狨覆馬鞍。
從時中乞蒲團
作者：黄庭堅
朝代：宋

織蒲投我最宜寒，正欲陰風雪作團。
方竹火爐趺坐穩，何如矍鑠跨征鞍。
從王都尉覓千葉梅云已落盡戲作嘲吹笛侍兒
作者：黄庭堅
朝代：宋

若爲可耐昭華得，脫帽看髮已微霜。
催盡落梅春已半，更吹三弄乞風光。
從舅氏李公擇將抵京輔以歸江南初自淮之西猶未秋日思歸
作者：黄庭堅
朝代：宋

歸心摇摇若鞦带，哀操切切如蟬吟。
百年雙鬢欲俱白，千里一書真萬金。
從陳季張求竹竿引水入厨
作者：黄庭堅
朝代：宋

井邊分水過寒廳，斬竹南溪仗友生。
來釀百壺春酒味，怒流三峽夜泉聲。
能令官舍庖厨潔，未減君家風月清。
揮斧直須輕放手，却愁食實鳳凰驚。
德孺五丈和之字詩韵難而愈工輒復和成可發一笑
作者：黄庭堅
朝代：宋

且然聊爾耳，得也自知之。
獨笑真成夢，狂歌或似詩。
照灘禽郭索，燒野得伊尼。
早晚來同醉，僧窗卧虎皮。
思親汝州作
作者：黄庭堅
朝代：宋

歲晚寒侵遊子衣，拘留幕府報官移。
五更歸夢三百里，一日思親十二時。
車上吐茵元不逐，市中有虎竟成疑。
秋毫得失關何事，總爲平安書到遲。
思賢
作者：黄庭堅
朝代：宋

楊家事業絕當時，百家疏通問不疑。
高文大冊書鴻烈，潤色論思禁林傑。
堂堂司直社稷臣，諫有用否不辱身。
勁氣坐中掩虎口，忠言天上嬰龍鱗。
忍能持祿保卒歲，歸去求田問四鄰。
今時此事久索漠，吾恐九原公可作。
我來回首行路難，城郭參差夕照閒。
風急饑烏噪喬木，孤墳牢落具茨山。
急雪寄王立之問梅花
作者：黄庭堅
朝代：宋

紅梅雪裏與蓑衣，莫遣寒侵鶴膝枝。
老子此中殊不淺，尚堪何遜作同時。
息暑巖
作者：黄庭堅
朝代：宋

水墨古畫山石屏，雷起龍蛇枯木藤。
石囊嵌空自宮室，六月卷簟來曲肱。
松風琴瑟心可寫，水寒瓜李嚼明冰。
却登夏畦視耘耔，烘顔炙背棲蒼蠅。
聞道九衢塵作霧，烏靴席帽如饋蒸。
歸嘗玉粒不敢飽，高車駟馬何能乘。
悲秋
作者：黄庭堅
朝代：宋

有美一人兮，臨清秋而太息。
傷天形之缺然兮，與有足者同堂而並席。
儻嘗獲罪於天兮，使而至於斯極。
夫陰凝而陽化兮，沖氣飪而爲和。
駢拇所以爲少，枝指所以爲多。
謂天任汝以道兮，曾是形畸而貌獨。
天厭棄汝兮，修汝德而謂何。
中無所考此耿耿兮，獨遡風而浩歌。
歌曰父耶母耶，人乎天乎。
才之爲祥，固不若不才之全乎。
非天地之私兮，又非父母之願也。
慨伏思而不得兮，夢漂漂而行遠。
逆真人於軒臺兮，請端策而徵衍。
遇水盈之坎坎兮，得山麓而爲蹇。
雖御良而馬服兮，猶往蹇而來連。
艮之初六來告休兮，艮其趾而无咎。
如風日之過河兮，人謂守水而爲耗。
知水性之循環兮，曾何損益之足道。
蚿百足之狂攘兮，夔踸踔以行地。
蛇虺蔓延不自好兮，謂風蓬蓬而無似物。
憐物之無窮兮，目尚爲心之僕隸。
夫精於形器之表兮，視四體百骸其在外。
予將執汝手兮，游乎浩蕩之會。
憑天津而濯髮兮，攬日月以爲珮。
嗟不知去來之爲我兮，天下莫予之爲對。
恐路遠而多岐兮，聊贈汝以指南。
將雍容於勝日兮，嘗試爲汝而妄談。
悼往
作者：黄庭堅
朝代：宋

西風悲兮敗葉索索，照陳根兮秋日將落。
彷彿兮夢與神遇，顧瞻九泉兮豈其可作。
俄有悲秋之羽蟲兮，自傷時去物改，擁舊柯而孤吟。
四郊莽蒼聲斷裂兮，久而不勝其歎音。
平生之梗槩兮欲蕭蕭而去眼，將絕之言語兮忽歷歷而經心。
謂逝者有知兮，何喜而棄此去也。
謂逝無知兮，誰職爲此夢也。
憑須臾之不再得兮，哀此言之不予聽。
回廊窈窕月皓白兮，無復曩時之履聲。
擥平生之餘製兮，薌澤其猶未沫。
雖飄飄其日敗兮，吾不忍改其此佩。
愁薨薨其中予兮，如醳酒之不化。
欻別離之幾時兮，誰與此夏日冬夜。
自我先兮一無窮，在我後兮亦一無窮。
六七十便了一生兮，何異木末之有狂風。
待外物而造適兮，固不若放之自得之場。
彼莊生之一缶兮，亦何異荀氏之神傷。
吾固知藏於天者至精，交於物者甚粗。
飲泣爲昏瞳之媒，幽憂爲白髮之母。
憂來泣下不可安排兮，如孟津之捧土。
彼寒暑之寖化兮，天地尚不能以朝莫。
目煢煢而不寐兮，夜亹亹而過中。
雖來者猶不可待兮，恐不及當時之從容。
情人怨戲效徐庾慢體三首·其一
作者：黄庭堅
朝代：宋

秋水無言度，荷花稱意紅。
主人敬愛客，催喚出房籠。
一斛明珠曲，何時落塞鴻。
莫藏春笋手，且爲剝蓮蓬。
情人怨戲效徐庾慢體三首·其三
作者：黄庭堅
朝代：宋

障羞羅袂薄，承汗領巾紅。
晚風斜蠆髮，逸艷照窗籠。
胡琴抱明月，寶瑟陣歸鴻。
倚壁生蛛網，年光如轉蓬。